Tiada rekahan jalan di kawasan tanah runtuh, kata menteri

Tiada rekahan terbuka pada turapan permukaan (pavement) jalan di laluan B66 Jalan Batang Kali-Genting Hulu Selangor yang terlibat dengan insiden tanah runtuh awal pagi ini.
Menteri Kerja Raya Alexander Nanta Linggi berkata kejadian tanah runtuh pada kira-kira 2.42 pagi tadi melibatkan runtuhan sepanjang hampir 300m dan setinggi 70m.
“Hasil tinjauan dan pemeriksaan visual mendapati kawasan runtuhan tersebut melibatkan sebahagian dari jalan negeri B66 di bawah seliaan Jabatan Kerja Raya (JKR) Selangor iaitu sepanjang 5 meter," katanya dalam kenyataan hari ini.
Nanta berkata Jabatan Kerja Raya (JKR) dan pelbagai agensi sedang giat melaksanakan misi mencari dan menyelamat untuk mengeluarkan mangsa di tempat kejadian termasuk Pasukan Forensik Cawangan Kejuruteraan Cerun JKR Malaysia yang berada di lokasi bagi menjalankan siasatan lanjut.
“Kerja-kerja penambahbaikan akan dilaksanakan berdasarkan agihan peruntukan yang diterima. Kementerian Kerja Raya dan JKR akan sentiasa prihatin keselamatan dan keselesaan pengguna jalanraya,” katanya.
Nanta berkata Jalan B66 Batang Kali-Genting Hulu Selangor kini ditutup atas arahan ibu pejabat Polis Hulu Selangor untuk keselamatan dan orang ramai boleh menggunakan laluan alternatif ketika ini iaitu menerusi Jalan Ulu-Yam Batu Caves ke Gombak dan menuju ke KLK untuk sampai ke destinasi akhir iaitu, Genting.
Sementara itu, Menteri Besar Pahang Wan Rosdy Wan Ismail berkata pihaknya telah mengarahkan pasukan penyelamat dan sukarelawan dari negeri itu segera ke lokasi kejadian bagi membantu operasi mencari dan menyelamat mangsa.
"Saya menasihatkan orang ramai supaya lebih berhati-hati untuk mengadakan sebarang aktiviti perkhemahan sama ada di kawasan tanah tinggi atau pun di kawasan berhampiran sungai terutamanya pada musim tengkujuh," katanya menerusi status di akaun Facebook rasminya hari ini.
Setakat tengah hari ini, 61 mangsa telah dibawa keluar dari tempat kejadian manakala 16 maut dalam kejadian itu.
Operasi mencari dan menyelamat masih diteruskan di lokasi kejadian.


2 pembantu kesihatan direman bantu siasatan kes rasuah pengurusan jenazah

Dua pembantu kesihatan direman lima hari bermula hari ini bagi membantu siasatan berhubung kes rasuah berjumlah RM15,000 berkaitan kerja-kerja pengurusan jenazah.Perintah reman itu dikeluarkan majistret Nur Faizah Abdul Sani selepas membenarkan permohonan Suruhanjaya Pencegahan Rasuah Malaysia (SPRM) bagi menahan kedua-dua individu itu sehingga 31 Mei.Kedua-dua lelaki yang berusia 40 hingga 42 tahun itu direman bagi membantu siasatan kes mengikut Seksyen 17(a) Akta SPRM 2009 bagi kesalahan menerima rasuah.Menurut sumber, kedua-dua lelaki itu ditahan pada 4.45 petang semalam di pejabat SPRM Selangor ketika hadir memberi keterangan.


Covid-19 kembali catat empat digit, 1,240 kes baru dilaporkan

Sebanyak 1,240 kes baru Covid-19 dilaporkan hari ini dengan 1,238 merupakan penularan tempatan dan 2 jangkitan import menjadikan jumlah keseluruhan 27,805.Ketua Pengarah Kesihatan Dr Noor Hisham Abdullah berkata, jumlah kes baru yang dicatatkan hari ini merupakan penularan paling tinggi sejak kes pertama Covid-19 dilaporkan.“Sabah mencatatkan angka tertinggi kes iaitu sebanyak 927 jangkitan baru,” katanya dalam sidang media hariannya hari ini.Katanya, terdapat tujuh kes kematian baru dilaporkan hari ini menjadikan jumlah keseluruhan yang maut 236 orang.Noor Hisham berkata, sebanyak 691 pesakit disahkan pulih dan dibenarkan pulang menjadikan angka keseluruhan sembuh berjumlah 17,825 atau 64.11%.“Sebanyak 9,744 kes aktif kini menerima rawatan di hospital, 94 pesakit di tempatkan di Unit Rawatan Rapi termasuk 31 menerima bantuan alat pernafasan,” tambahnya.Memperincikan jumlah jangkitan di negeri-negeri, Noor Hisham berkata Selangor mencatatkan 177 kes baru diikuti Pulau Pinang (61); Negeri Sembilan (25); Kuala Lumpur (17); Perak (8); Sarawak (7); Labuah (6); Johor (4); Kedah (3); Terengganu (3) dan Melaka (2).


Ucapan ‘Merry Christmas’ boleh jejaskan penganugerahan sijil halal, kata Jakim

Badan kerajaan yang mengurus pensijilan halal memberitahu ucapan perayaan agama selain Islam pada produk boleh menyebabkan penganugerahan sijil halal tidak sah, satu kenyataan yang berupaya menimbulkan perdebatan mengenai dasar yang dilihat sebagai regresif terhadap identiti Malaysia yang berbilang kaum.Seorang pegawai kanan di Jabatan Kemajuan Islam Malaysia (Jakim) berkata, terdapat syarat tersebut yang perlu diikuti sebelum sesebuah syarikat atau premis makanan dianugerahkan sijil halal.Hari ini, MalaysiaNow melaporkan sebuah kedai kek menolak permintaan seorang pelanggan untuk menulis ucapan “Merry Christmas” di atas sebiji kek yang dipesan untuk dihantar kepada rakannya, kerana kedai itu dalam proses untuk mendapatkan sijil halal daripada Jakim.Sebaliknya, ucapan “Selamat Bercuti” ditulis pada kek tersebut.“Dia (kedai kek) tak salah sebab dah tulis dalam manual domestik,” katanya kepada MalaysiaNow.Beliau merujuk kepada Manual Prosedur Pensijilan Halal Malaysia Domestik, Bahagian IV, di bawah perkara No. 6 (C) Pembungkusan, Pelabelan dan Pengiklanan yang menyebut:“Pelabelan serta pengiklanan produk dan perkhidmatan hendaklah tidak menggunakan pernyataan, lambang, istilah atau nama yang berunsurkan keagamaan dan ketuhanan seperti nama-nama Allah, makanan sunnah, dewa dan sebagainya.”Ucapan “Merry Christmas” sering kali menjadi subjek perdebatan dalam kalangan rakyat Malaysia apabila segelintir golongan pendakwah melarang orang Islam mengucapnya kerana ia dikatakan memuja agama Kristian.Tetapi ini adalah pertama kali diketahui ucapan tersebut turut boleh mempengaruhi status halal rasmi sesuatu produk.Terdahulu, seorang pelangan yang enggan dikenali mengatakan ia merupakan pengalaman pertama beliau apabila berdepan masalah tersebut.“Tetapi kali ini, pihak pengurusan memohon maaf kepada saya dengan mengatakan ia sebahagian daripada syarat ketika proses audit,” tambahnya.Jakim merupakan badan tunggal dalam menganugerahkan sijil halal kepada barangan dan makanan serta restoran di seluruh negara.Pada masa lalu, pengkritik bertindak mempersoalkan beberapa syarat yang ditetapkan Jakim kepada pengeluar makanan dan francais yang ingin memperoleh sijil perakuan halal, termasuk melarang pengunaan nama-nama tertentu pada produk tersebut.Francais terkemuka Auntie Anne’s dan restoran makanan segera A&W pernah dipaksa menukar nama produk terkenal mereka kerana syarat ditetapkan Jakim melarang pengunaan perkataan seperti “dog” dan “beer” pada menu mereka.Disebabkan itu, Auntie Anne’s menamakan semula produk “pretzel dog” kepada “pretzel sausage”, manakala A&W terpaksa menukar dua menu popular mereka yang dikenali seluruh dunia: Coney Dog dan Root Beer, menjadi Coney Chicken (atau Beef) dan RB.


Projek tambak laut dapat sokongan majoriti rakyat Pulau Pinang, kata ketua menteri

Projek Tambakan Laut Selatan Pulau Pinang (PSI) mendapat sokongan majoriti daripada penduduk Pulau Pinang sejak ia dimulakan pada 2013.
Ketua Menteri Chow Kon Yeow berkata projek yang sebelum ini dikenali sebagai Penang South Reclamation (PSR), telah melalui proses yang panjang iaitu selama lapan atau sembilan tahun sebelum ia mendapat kelulusan Laporan Penilaian Kesan Alam Sekitar (EIA).
"Malah semasa pilihan raya, kita letakkan di atas meja, serta dalam manifesto untuk rakyat tentukan, dan mereka telah putuskan. Majoriti telah memutuskan untuk menyokong PSI," katanya kepada pemberita di Georgetown hari ini.
Semalam, Chow mengumumkan laporan EIA bagi projek PSI telah mendapat kelulusan daripada Jabatan Alam Sekitar (JAS) di bawah Kementerian Sumber Asli, Alam Sekitar dan Perubahan Iklim.
Sementara itu ketika ditanya mengenai bantahan projek PSI daripada kumpulan alam sekitar dan nelayan, Chow berkata negeri ini selama ini bersikap terbuka dengan projek berkenaan dan negeri ini tidak mempunyai sebarang perkara untuk disembunyikan.
Jelasnya, negeri ini tidak boleh menghalang mana-mana pihak sama ada parti politik atau badan bukan kerajaan (NGO) daripada mempolitikkan perkara itu.
Semalam dilaporkan, Sahabat Alam Malaysia (SAM) merayu pihak berkuasa mendedahkan 71 syarat yang dikenakan JAS berhubung kelulusan EIA bagi projek PSR.
Chow berkata 71 komponen itu terdiri daripada bahagian A hingga Q dan maklumat lanjut mengenai projek itu boleh diperoleh daripada laman web Perbadanan Infrastruktur Pulau Pinang (PIC).
“Sebenarnya syarat yang dikenakan oleh JAS terkandung dalam lampiran kelulusan yang diberikan,” katanya.
PSI merupakan projek pembangunan tiga pulau buatan berkeluasan kira-kira 1,700 hektar di perairan Permatang Damar Laut berdekatan Bayan Lepas.
Namun, projek itu mendapat bantahan komuniti nelayan dan pertubuhan bukan kerajaan (NGO) alam sekitar kerana didakwa akan merosakkan ekosistem laut.


Kes harian Singapura lepasi 5,300, tertinggi sejak pandemik melanda

Kementerian kesihatan Singapura melaporkan 5,324 kes baru Covid-19 pada Rabu, kes harian tertinggi sejak pandemik melanda negara itu.Selain itu, Singapura turut melaporkan 10 kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Sejak September lalu, Singapura turut memperketatkan langkah kesihatan dengan menghadkan pertemuan sosial kepada dua orang dan mewajibkan bekerja dari rumah.Lebih dari 80% populasi negara itu telah menerima vaksin Covid-19.


Rosmah gagal halang media lapor penyataan bekas pegawai

Mahkamah Tinggi di Kuala Lumpur hari ini menolak permohonan Rosmah Mansor untuk melarang media melaporkan bahagian tertentu dalam penyataan saksi bekas pegawai khasnya Rizal Mansor yang dibacakan dalam perbicaraan rasuah dihadapinya berkaitan projek solar hibrid untuk sekolah luar bandar di Sarawak.Hakim Mohamed Zaini Mazlan semasa menolak permohonan itu berkata beliau berpandangan tidak wajar melarang media daripada melaporkan penyataan saksi diberikan Rizal, 46, yang merupakan saksi ke-21 pihak pendakwaan.Pasukan pembelaan Rosmah sebelum itu membantah bahagian-bahagian tertentu dalam penyataan saksi Rizal yang mereka dakwa amat prejudis dan bersifat pembunuhan karakter terhadap anak guam mereka.Peguam Jagjit Singh berkata mahkamah patut mengeluarkan perintah untuk media dilarang daripada melaporkan bahagian-bahagian yang dipertikaikan dalam penyataan saksi Rizal yang dibacakan semasa pemeriksaan utama oleh pihak pendakwaan.Beliau berkata mahkamah perlu terlebih dahulu membuat keputusan sama ada bahagian-bahagian yang dipertikaikan dalam penyataan saksi itu boleh diterima atau tidak.“Keterangan itu masih belum diuji untuk kebolehterimaan. Bahagian-bahagian (yang dipertikaikan) dalam penyataan saksi amat prejudis dan tidak sepatutnya diterbitkan kerana ia menjejaskan anak guam kami kerana ia secara terang-terangan adalah pembunuhan karakter,” katanya.Peguam Akberdin Abdul Kader  pula berkata demi kepentingan keadilan, bahagian yang dipertikaikan dalam penyataan saksi itu tidak patut dilaporkan (oleh media) sehingga pada akhir kes.Hakim Mohamed Zaini bagaimanapun berkata mahkamah tidak akan melarang media daripada membuat liputan mengenai keterangan Rizal dalam prosiding hari ini.“Saya tidak mahu melarang media membuat laporan. Anda (pihak pembelaan) bebas untuk memeriksa balas saksi,” kata hakim sebelum mengarahkan Rizal meneruskan membaca penyataan saksinya setebal 46 muka surat.Rosmah, 68, isteri bekas Perdana Menteri Najib Razak dibicarakan atas satu pertuduhan menerima suapan RM187.5 juta dan dua pertuduhan menerima suapan RM6.5 juta daripada bekas pengarah Urusan Jepak Holdings Sdn Bhd, Saidi Abang Samsudin.Suapan itu didakwa diterima menerusi Rizal sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid, serta Penyelenggaraan dan Operasi Genset/Diesel bagi 369 sekolah luar bandar Sarawak, bernilai RM1.25 bilion secara rundingan terus daripada Kementerian Pendidikan Malaysia.Perbuatan itu didakwa dilakukan di Lygon Cafe, Sunway Putra Mall, Jalan Putra, di Kuala Lumpur; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan 7 Sept 2017.


Putin umum ‘operasi ketenteraan’ di Ukraine

Presiden Rusia Vladimir Putin mengumumkan “operasi ketenteraan” di Ukraine pada Khamis sekali gus menyeru tentera di negara itu untuk tidak mengangkat senjata.Langkah Putin tersebut dilihat menentang desakan Barat dan kecaman global supaya Rusia tidak melancarkan perang di rantau itu.“Saya telah membuat keputusan untuk melancarkan operasi ketenteraan,” katanya dalam sebuah siaran televisyen secara mengejut pada pukul 6 pagi waktu tempatan dan berikrar akan membalas dendam terhadap pihak yang campur tangan dengan keputusannya.Dalam pada itu, beliau juga menyeru tentera Ukraine untuk tidak mengangkat senjata susulan operasi yang dilancarkannya.Kenyataan terbaru Putin itu dibuat selepas Kremlin berkata pemimpin pemberontak di timur Ukraine telah meminta bantuan ketenteraan Moscow bagi menghadapi Kyiv.Sebagai tindak balas, lewat malam tadi Presiden Ukraine Volodymyr Zelensky merayu supaya rakyat Rusia tidak menyokong keputusan kerajaannya yang boleh mencetuskan “perang besar di Eropah”.Bercakap dalam bahasa Rusia, Zelensky berkata rakyat Rusia ditipu mengenai situasi di Ukraine dan perang yang mungkin terjadi sangat “bergantung dengan pendirian anda (mengenai keputusan Putin tersebut)”.“Siapa yang boleh menghentikan (perang ini)? Rakyat. Mereka ada dalam kalangan kamu semua, saya yakin,” katanya.Zelensky berkata beliau telah cuba menghubungi Putin namun tiada maklum balas daripada pemimpin Rusia itu.Beliau juga berkata Moscow kini mengerahkan kira-kira 200,000 tentera berhampiran sempadan Ukraine.Terdahulu, pemimpin pemisah Donetsk dan Luhansk menghantar surat berasingan kepada Putin, meminta beliau “membantu mereka menangkis pencerobohan Ukraine” kata jurucakapnya, Putin Dmitry Peskov.Kedua-dua surat bertarikh 22 Februari daripada puak pemisah di dua wilayah timur Ukraine itu diterbitkan oleh media Rusia.Rayuan dari dua wilayah itu dibuat selepas Putin mengiktiraf kemerdekaan mereka dan menandatangani perjanjian dengan mereka yang termasuk perjanjian pertahanan.Puluhan ribu tentera Rusia kini ditempatkan berhampiran sempadan Ukraine.Sambil berjaga-jaga, Barat juga berkata sejak beberapa hari lalu bahawa serangan akan berlaku di wilayah tersebut.‘Saat bahaya’Putin menentang kritikan antarabangsa berhubung krisis tersebut dan beberapa pemimpin Barat mengatakan beliau sudah tidak lagi rasional kerana campur tangan di wilayah bergolak tersebut.Pengumumannya mengenai operasi ketenteraan dibuat menjelang sidang kemuncak terakhir melibatkan pemimpin Kesatuan Eropah di Brussels hari ini.Sebelum ini, kesatuan dianggotai 27 negara itu juga telah mengenakan sekatan ke atas menteri pertahanan Rusia Sergei Shoigu dan pemimpin kanan termasuk komander tentera Rusia.Keputusan sekatan ke atas Rusia itu dibuat sebagai sebahagian daripada gelombang usaha Barat dalam menghadapi krisis tersebut selepas Putin dilihat cuba melakar sempadan baru bagi Ukraine.Semalam, Majlis Keselamatan Pertubuhan Bangsa-Bangsa Bersatu mengadakan mesyuarat tergempar kali kedua dalam tempoh tiga hari bagi membincangkan krisis tersebut.Bagaimanapun rayuan peribadi oleh Setiausaha Agung PBB Antonio Guterres tidak diendahkan oleh Putin.“Presiden Putin, hentikan tentera anda daripada menyerang Ukraine, beri peluang kepada keamanan, sudah terlalu ramai orang kehilangan nyawa,” kata Guterres.Duta AS ke PBB, Linda Thomas-Greenfield, memberi amaran bahawa pencerobohan Rusia di Ukraine boleh lima juta penduduk negara itu kehilangan tempat tinggal selain mencetuskan krisis baru pelarian di Eropah.Sebelum pengumuman Putin, Ukraine menggesa kira-kira tiga juta warganya yang tinggal di Rusia untuk keluar dari negara itu.“Kita secara bersama yakin bahawa masa depan keselamatan warga Eropah sedang diputuskan ketika ini, di sini, di rumah kita, di Ukraine,” kata Presiden Zelensky semasa penampilan media bersama dengan pemimpin-pemimpin dari Poland dan Lithuania.Beberapa negara Barat berkata Rusia telah mengumpulkan 150,000 tentera dalam formasi pertempuran di sempadan antara Ukraine, Rusia, Belarus dan Crimea yang dikuasai Rusia selain turut menempatkan kapal perang di Laut Hitam.Ukraine mempunyai kira-kira 200,000 anggota tentera dan panggilan menyertai ketenteraan pada Rabu boleh mengumpul sejumlah 250,000 anggota tentera simpanan berumur antara 18 dan 60 tahun.Bagaimanapun, jumlah pasukan Moscow jauh lebih besar merangkumi sekitar sejuta kakitangan tentera yang aktif di mana mereke dilengkapi peralatan dan senjata moden dalam tepoh beberapa tahun kebelakangan ini.


PBB gesa Taliban tarik balik dasar sekat wanita ke universiti

Majlis Keselamatan Pertubuhan Bangsa-bangsa Bersatu (PBB) pada Selasa menggesa Taliban menarik balik dasar menyekat wanita untuk mengikuti pengajian di universiti, lapor Agensi Anadolu.
Majlis yang dianggotai 15 orang itu turut mengecam tindakan menggantung sesi persekolahan untuk gadis Afghanistan serta menuntut penyertaan penuh, sama rata dan bermakna bagi golongan wanita.
Terdapat laporan bahawa Taliban melarang pekerja wanita yang berkhidmat dengan organisasi antarabangsa daripada pergi bekerja, justeru Majlis menjelaskan tindakan berkenaan akan memberi kesan yang ketara ke atas operasi kemanusiaan di negara itu.
Ketua bantuan PBB Martin Griffiths dalam taklimatnya kepada anggota Majlis Keselamatan PBB minggu lalu memberi gambaran suram tentang situasi kemanusiaan di Afghanistan.
Beliau berkata 97% rakyat Afghanistan hidup dalam kemiskinan dan 20 juta orang berdepan isu kelaparan yang teruk.
Taliban gagal memenuhi janji mereka kepada masyarakat antarabangsa.
Wanita dan kanak-kanak perempuan telah dilucutkan hak mereka, termasuk hak untuk mendapat pendidikan sejak Taliban kembali berkuasa pada 15 Ogos 2021.
Kanak-kanak perempuan telah dihalang daripada menghadiri sekolah menengah dan sekolah tinggi.
Ramai wanita menuntut hak mereka dikembalikan dengan turun ke jalan raya, membantah dan menganjurkan kempen.


Terus laksana hukuman mati, Singapura ‘tidak hiraukan nyawa’, kata Amnesty

Organisasi hak asasi global Amnesty International menggesa masyarakat dunia untuk meningkatkan tekanan terhadap Singapura berhubung pelaksanaan hukuman mati pada hari yang sama republik itu menggantung sampai mati Nazeri Lajim, beberapa jam selepas sendirian merayu untuk terus hidup di depan hakim tanpa ditemani peguam.
“Kami gesa kerajaan-kerajaan, Pejabat Pertubuhan Bangsa-Bangsa Bersatu mengenai Dadah dan Jenayah (UNODC), Badan Kawalan Dadah Antarabangsa untuk meningkatkan tekanan terhap Singapura agar perlindungan mengenai hukuman mati dihormati dan polisi kawalan dadah dirujuk  dalam mempromosi dan melindungi hak manusia.
“Pendekatan punitif Singapura tidak melambangkan demikian,” kata pakar Amnesty mengenai hukuman mati, Chiara Sangorgio.
Beliau berkata hukuman mati Singapura yang dilaksanakan secara mandatori bagi kesalahan berkaitan dadah adalah bertentangan dengan piawaian dan undang-undang hak asasi antarabangsa.
“Semua yang digantung di Singapura pada 2022 dijatuhi hukuman mati mandatori bagi kesalahan berkaitan dadah.
“Daripada menjadi pencegah unik terhadap jenayah, pelaksanaan hukuman mati itu hanya menunjukkan betapa pihak berkuasa Singapura tidak menghiraukan hak asasi manusia dan hak untuk hidup," kata Sangorgio.
Warga Singapura Nazeri yang berusia 64 tahun yang terjebak dengan ketagihan dadah sejak berumur 14 tahun menjalani hukuman gantung sampai mati pagi tadi di Penjara Changi.
Ia merupakan pelaksanaan hukuman mati kelima dijalankan pada tahun ini walaupun negara itu menerima kecaman antarabangsa kerana meneruskan pelaksanaannya.
Pelaksanaan hukuman itu juga dijalankan sehari selepas Nazeri merayu di hadapan hakim Singapura untuk memberikan lebih banyak masa untuk berjumpa dengan ahli keluarga sebelum hukumannya.
Nazeri terpaksa membela diri sendiri ekoran suasana takut dalam kalangan pengamal undang-undang Singapura sehingga mereka tidak mahu mewakili banduan bilik akhir sepertinya, di mana ramai peguam yang berbuat demikian kehilangan lesen amalan guaman mereka dan didenda.
Kerajaan Singapura diterajui Parti Tindakan Rakyat (PAP) menolak kritikan terhadapnya dan mempertahankan undang-undang hukuman mati sejak ia keluar dari Malaysia, mengatakan ia berkesan mengawal jenayah dadah.
Bagaimanapun dasar kerajaan itu tidak dikongsi oleh ramai warga Singapura, di mana mereka mula menganjurkan protes mansuh hukuman mati sejak kebelakangan ini.
Pengkritik turut berkata kebanyakan mereka yang dihukum mati di bawah undang-undang dadah Singapura adalah keldai dadah dan berasal dari keluarga susah, di mana pandangan itu turut dikongsi taikun syarikat penerbangan Britain Richard Branson yang turut secara peribadi merayu pengampunan diberikan kepada seorang banduan kurang upaya warga Malaysia yang dihukum mati. Amnesty berkata hukuman mati tidak pernah menjadi pencegah jenayah, sambil menambah ia hanya menunjukkan “pihak berkuasa Singapura langsung tidak menghiraukan hak asasi dan hak untuk hidup".
“Tidak selari dengan trend dunia ke arah pemansuhan hukuman mati, Singapura menjadi salah satu dari empat negara yang diketahui menggantung pesalah berkaitan dadah sejak beberapa tahun kebelakangan ini,” katanya.


Pembangkang tidak perlu pertikai keabsahan PM melalui usul undi percaya, kata pakar

Tiada keperluan untuk pembangkang mempertikaikan keabsahan Perdana Menteri Ismail Sabri Yaakob dan penilaian dibuat Yang di-Pertuan Agong Sultan Abdullah Sultan Ahmad Shah dalam memilih perdana menteri menerusi usul undi percaya di Dewan Rakyat.Pakar Perlembagaan Universiti Teknologi Malaysia (UTM) Muhammad Fathi Yusof berkata ini memandangkan keabsahan seseorang perdana menteri itu wujud apabila beliau telah dipilih oleh Yang di-Pertuan Agong, mengangkat sumpah jawatan dan menandatangani surat cara pelantikan.Perdana menteri yang ada sekarang telah melalui kesemua proses itu, katanya.“Selepas lalui proses itu maka perdana menteri dapat keabsahan untuk laksana tanggungjawab. Kalau kita kata perlu tunggu usul undi percaya di Dewan Rakyat baru dapat keabsahan, maknanya arahan perdana menteri sebelum pengesahan di Parlimen itu tidak sah dan kedudukannya boleh dipertikai.“Bahkan (kedudukan) menteri-menteri pun boleh dipertikai kerana perdana menteri yang nasihat Yang di-Pertuan Agong untuk melantik mereka, jadi saya rasa itu satu hujah yang tidak wajar,” katanya ketika menjadi panel webinar Intelektual Negara bertajuk “Usul Undi Percaya: Masih Perlukah?’ malam tadi.Walaupun Yang di-Pertuan Agong memiliki kuasa yang luas dalam melantik perdana menteri, Fathi menjelaskan bahawa Sultan Abdullah sangat teliti dan mengambil kira pandangan semua pihak dalam membuat sebarang keputusan memilih pemimpin nombor satu negara itu.Jelas beliau, ini dibuktikan dengan tindakan Sultan Abdullah meminta surat akuan bersumpah daripada ahli Parlimen, memanggil 114 ahli Parlimen bagi mengesahkan kepercayaan mereka terhadap ahli Dewan Rakyat yang telah dicalonkan sebagai perdana menteri serta mengadakan perbincangan dengan Majlis Raja-Raja Melayu.“Dari sudut Perlembagaan Persekutuan dan sudut moral sah, dari sudut kaedahnya sangat kukuh maka sepatutnya semua pihak terima dan move forward (terus mara) jangan tengok belakang terus bergerak laksanakan tanggungjawab,” katanya.Menerusi pendekatan diambil Ismail dalam mengadakan perbincangan dengan pembangkang dan memberi ruang kepada mereka untuk berada di dalam jawatankuasa penting kerajaan, Fathi berpendapat ia merupakan satu perkara yang amat besar.“Jadilah pembangkang baik dengan ruang yang ada ini, kita nak pembangkang yang kuat supaya proses semak imbang berjalan dengan hebat, dalam keadaan pembangkang kuat dan diberi peluang terlibat gunakan ruang ada untuk beri sumbangan pada negara,” katanya.Senada dengan Fathi, Pengerusi Kelab Usahawan dan Profesional Malaysia (KUPM) Kamarul Rashdan Salleh berkata usul undi percaya tidak wajar diteruskan kerana faktor kestabilan negara, selain kerajaan perlu menumpukan kebajikan rakyat dari pelbagai sudut.“Pengharapan biarlah usul undi percaya tidak berlaku, bukan kerana takut tapi dalam keadaan semua parti tiada majoriti, tapi berapa kali nak cerita benda sama,” katanya.Kamarul berkata polemik politik yang melanda negara ini tidak boleh diteruskan kerana ia akan menjejaskan seluruh perancangan kerajaan baru.“Saya yakin peguam negara akan memainkan peranan beliau dalam menasihati Seri Paduka tentang aspek undi percaya tidak perlu diadakan dan kerajaan perlu fokus dalam menangani pandemik Covid-19,” katanya.


Pemimpin Asean suara kebimbangan keganasan berlarutan di Myanmar

Asean amat bimbang dengan keganasan yang berterusan di Myanmar, khususnya serangan bersenjata ke atas konvoi kemanusiaan.
Pemimpin Asean dalam satu kenyataan menggesa semua bentuk keganasan dan penggunaan kekerasan dihentikan segera bagi mewujudkan persekitaran yang kondusif untuk membolehkan penyampaian bantuan kemanusiaan yang selamat dan cepat serta dialog nasional yang inklusif dapat diadakan.
Selain itu, pemimpin Asean turut menyokong kenyataan yang dikeluarkan pada 8 Mei 2023 oleh Presiden Indonesia Joko Widodo selaku pengerusi Asean sebagai tindak balas terhadap serangan ke atas konvoi Pusat Penyelarasan Bantuan Kemanusiaan Bagi Pengurusan Bencana Asean (Pusat AHA) dan Pasukan Pemantau Asean di Myanmar baru-baru ini.
"Kami mengutuk serangan itu dan dalangnya mesti bertanggungjawab," kata Pemimpin ASEAN.
Pemimpin Asean turut menyokong usaha Joko Widodo, termasuk penglibatan berterusan beliau dengan semua pihak berkepentingan di Myanmar untuk menggalakkan kemajuan dalam pelaksanaan Konsensus Lima Perkara.
Lapan pemimpin Asean termasuk Perdana Menteri Anwar Ibrahim menghadiri Sidang Kemuncak Asean ke-42 di Labuan Bajo hari ini, untuk membincangkan beberapa isu kepentingan bersama badan serantau itu.
Ketua kerajaan Myanmar tidak diundang.


Pemerhati syor lancar peraturan global pertama sektor kripto

Pertubuhan Suruhanjaya Sekuriti Antarabangsa (IOSCO) melancarkan pendekatan global pertama untuk mengawal selia aset kripto dan pasaran digital.
Pendekatan badan pemerhati sekuriti antarabangsa itu diambil susulan kejatuhan bursa FTX tahun lalu yang mencetuskan kebimbangan terhadap perlindungan pengguna.
Industri ini, yang lazimnya hanya perlu mematuhi pemeriksaan anti-pengubahan wang haram, telah menggesa pendekatan global untuk mengawal selia kerana bidang kuasa berbeza mengikut peraturan setiap negara.
Langkah itu hadir selepas tukaran kripto FTX memulakan prosiding kebankrapan AS pada November lalu berikutan krisis kecairan yang mendorong campur tangan daripada pengawal selia di seluruh dunia.
Pengerusi IOSCO, Jean-Paul Servais berkata syor berkenaan adalah "titik tolak dalam menangani risiko besar dan hampir kepada perlindungan pelabur serta risiko integriti pasaran."
Piawaian yang dicadangkan meliputi menangani konflik kepentingan, manipulasi pasaran, kerjasama kawal selia rentas sempadan, penjagaan aset kripto, risiko operasi dan layanan pelanggan runcit.
Sebanyak 18 langkah dirancang menggunakan perlindungan yang telah lama wujud daripada pasaran arus perdana untuk menghapuskan konflik kepentingan antara bahagian berlainan transaksi kripto.
Badan pemerhati itu berkata ia menyasarkan untuk memuktamadkan piawaian menjelang akhir tahun, dan menjangkakan 130 ahli IOSCO di seluruh dunia akan menggunakannya bagi merapatkan jurang dalam buku peraturan mereka.
IOSCO, kumpulan induk kepada pengawal selia seperti Suruhanjaya Sekuriti dan Bursa AS, Agensi Perkhidmatan Kewangan Jepun, Pihak Berkuasa Pengurusan Kewangan Britain dan BaFin Jerman, sedang mencari pendapat umum mengenai peraturan tersebut.
Langkah itu disusuli Kesatuan Eropah yang dijangka memuktamadkan set peraturan komprehensif pertama di dunia bulan ini, sekali gus memberi tekanan kepada Britain, Amerika Syarikat dan negara lain untuk memperkenalkan norma mereka sendiri.


Sorry.


CDC kesan beberapa ‘masalah jantung’ dalam kalangan belia AS disuntik vaksin

Pihak berkuasa kesihatan Amerika Syarikat (AS) berkata mereka sedang meneliti beberapa laporan keradangan jantung dalam kalangan belia yang mendapatkan suntikan vaksin Covid-19, namun kaitan antara kesan sampingan itu dengan vaksin belum dapat disahkan ketika ini.“Wujud beberapa laporan myocarditis,” terutama dalam kalangan belia, susulan dos vaksin mRNA seperti Pfizer dan Moderna, kata Pusat Kawalan dan Pencegahan Penyakit (CDC).“Kebanyakan kes dilihat tidak teruk, dan penelitian susulan terhadap kes-kes tersebut masih dijalankan,” kata CDC sambil menambah beberapa laporan menunjukkan ia lebih banyak dikesan dalam kalangan lelaki yang mendapatkan dos suntikan vaksin kedua.Agensi itu masih belum menerbitkan butikan maklumat mengenai bilangan sebenar kes yang dilaporkan selain umur mereka yang terjejas.“Dalam sistem pantauan keselamatan CDC, kadar laporan myocarditis… susulan vaksinasi Covid-19 tidak dapat dibezakan daripada jangkaan kadar garis asas CDC,” kata CDC.Pada pertengahan Mei lalu, AS membenarkan kanak-kanak berusia antara 12 hingga 15 tahun untuk mendapatkan vaksin Covid-19.


Kerajaan sedia bawa pulang rakyat Malaysia susulan ketegangan di Rusia, kata Zahid

Kerajaan sedia membawa pulang seramai 755 rakyat Malaysia yang berada di Rusia sekiranya keselamatan mereka terjejas, kata Timbalan Perdana Menteri Ahmad Zahid Hamidi.
Beliau berkata ketika ini kerajaan memantau rapi perkembangan ketegangan yang berlaku di negara itu terutamanya di Moscow.
“Namun pada masa sama, kerajaan melalui Wisma Putra sudah atur usaha untuk membawa pulang rakyat Malaysia di sana sekiranya perlu pada bila-bila masa.
“Menteri Luar Zambry Abd Kadir ada memberi taklimat kepada Perdana Menteri Anwar Ibrahim dan saya sendiri, jadi kita pantau dahulu situasi di sana,” katanya.
Beliau berkata demikian dalam sidang media selepas merasmikan Persidangan Pertubuhan Akademi Kebangsaan Biro Siasatan Persekutuan (FBINAA) Bahagian Asia Pasifik ke-23 di Kuala Lumpur, hari ini.
Turut hadir Ketua Polis Negara Razarudin Husain, Presiden FBINAA Antarabangsa Tim Braniff; Penolong Pengarah Divisyen Operasi Antarabangsa FBI Raymond P Duda; Duta Besar Amerika Syarikat (AS) ke Malaysia Brian D McFeeters dan Timbalan Yang Dipertua Dewan Rakyat Ramli Mohd Nor.
Media sebelum ini melaporkan Rusia mengisytiharkan operasi memerangi pengganas di Moscow dan wilayahnya pada Sabtu dengan ketegangan semakin memuncak selepas kumpulan upahan Wagner, yang diketuai Yevgeny Prigozhin, juga pernah menjadi sekutu rapat Presiden Rusia Vladimir Putin, melancarkan pemberontakan untuk menjatuhkan tentera Rusia.


Bersatu masih belum pecat Osman Sapian, kata SU Agung

Bekas Menteri Besar Johor merangkap Ahli Dewan Undangan Negeri (Adun) Kempas Osman Sapian masih kekal sebagai ahli Bersatu, kata Setiausaha Agung Hamzah Zainudin.Beliau berkata buat masa ini, Osman hanya akan dipanggil untuk menjawab tuduhan berhubung dakwaan membantu kempen calon Bebas pada Pilihan Raya Kecil (PRK) Dewan Undangan Negeri (DUN) Slim baru-baru ini, dan belum lagi dikenakan sebarang tindakan.“Kalau dia mengaku cross the floor ( menyertai parti lain), makanya keahlian terhenti. Buat masa ini, dia bukan cross the floor. Jadi dia akan dipanggil untuk membantu siasatan. Biasanya siasatan akan ambil masa,” katanya ringkas ketika dihubungi Bernama.Media mendakwa sewaktu PRK DUN Slim, Osman turun berkempen membantu calon Bebas, Amir Khusyairi Mohamad Tanusi, 38, yang mewakili kem bekas perdana menteri, Dr Mahathir Mohamad yang juga bekas pengerusi Bersatu.Sementara itu, Pengerusi Lembaga Disiplin Bersatu Megat Najmuddin Megat Khas ketika dihubungi turut senada dengan Hamzah dan berkata pihaknya akan memanggil Osman untuk mendapatkan penjelasan lanjut berhubung tuduhan itu sebelum membuat sebarang keputusan.Penjelasan Hamzah dan Megat Najmuddin itu susulan laporan media hari ini yang menyebut keahlian Osman terhenti secara automatik selepas didapati melanggar Perkara 10.2.3 perlembagaan parti iaitu membantu kempen parti lawan.


Netanyahu pecat menteri pertahanan

Perdana Menteri Israel Benjamin Netanyahu memecat Menteri Pertahanan Yoav Gallant selepas beliau menggesa kerajaan menghentikan reformasi kehakiman yang mencetuskan kontroversi dan bantahan di seluruh negara.
"Perdana Menteri Benjamin Netanyahu telah memutuskan, untuk memecat Menteri Pertahanan Yoavi Gallant," menurut pejabat Netanyahu menerusi ciapan di Twitter pada Ahad.
Gallant menjadi menteri Israel pertama yang menyeru agar reformasi dihentikan, lapor Sputnik.
Beliau menegaskan bahawa terdapat perpecahan yang semakin meningkat dalam masyarakat Israel sehingga turut membabitkan Pasukan Pertahanan Israel (IDF) dan agensi keselamatan negara itu.
Beribu-ribu orang mengadakan protes membantah reformasi kehakiman di Israel selama hampir 11 minggu.
Draf undang-undang yang dibentangkan oleh Menteri Kehakiman Yariv Levin pada Januari, jika diterima pakai akan menyekat kuasa Mahkamah Agung Israel dan memberi kerajaan kuasa dalam pelantikan hakim.


KKM sasar pendaftaran produk berasaskan ganja menjelang 2023

Kementerian Kesihatan (KKM) menyasarkan pendaftaran beberapa produk asas kanabis, Cannabidiol (CBD) menjelang 2023.
Menterinya Khairy Jamaluddin berkata kerangka bagi pendaftaran produk CBD bakal diperoleh tahun ini dan selepas itu Bahagian Regulatori Farmasi Negara (NPRA) akan menilai proposal tersebut.
“Saya sasarkan tahun hadapan kami boleh mula mendaftar beberapa produk CBD, tetapi yang penting bukan hanya produk itu sendiri, kena tengok kesahihan data produk dari segi keselamatan dan keberkesanan produk tersebut untuk penyakit tertentu.
“(Selain itu) pendidikan dan pendedahan saintifik perlu diberikan kepada pegawai perubatan di Malaysia,” katanya kepada pemberita hari ini.
Beliau berkata demikian selepas majlis pelancaran laporan "How Do Malaysians Really Feel About Drugs?" yang dihasilkan institusi penyelidikan The Centre, diasaskan bersama Khairy yang telah menjalankan tinjauan di seluruh negara terhadap 500 orang dewasa pada April 2022.
Dalam pada itu, Khairy menekankan penggunaan CBD hanya melalui preskripsi, bukan untuk kegunaan dan perubatan sendiri dan tidak sama sekali bagi penggunaan rekreasi.
“Apabila kita bawa masuk CBD, ia tidak boleh dibeli melalui kaunter farmasi, ia mesti preskripsi dan yang penting bila sudah ada produk itu di sini, doktor tahu bagaimana hendak memberi preskripsi,”  katanya.
Beliau berkata perkara itu akan mengambil sedikit masa selain KKM mengambil pendekatan berhati-hati, serta melihat kepada amalan antarabangsa dan data saintifik berkenaan penggunaan produk CBD.
Khairy berkata KKM akan mula dengan penelitian pendaftaran produk CBD yang dibuka secara umum, seterusnya ujian klinikal yang meliputi ujian terhadap manusia, dilaksanakan penyelidik di Malaysia tentang penggunaan CBD.
Beliau berkata KKM juga sedang mengadakan perbincangan dengan beberapa penyelidik dari Universiti Malaya untuk mereka melaksanakan ujian klinikal bagi penggunaan CBD bagi sesetengah penyakit kondisi medikal di Malaysia.
Kepada soalan bahawa dengan kelulusan kerangka CBD akan bermulanya penanaman kanabis di Malaysia, Khairy berkata ia bukan dalam masa terdekat.
“Penanaman (kanabis) ini kami tengok dahulu, langkah demi langkah. Langkah kami berhati-hati, mulakan dengan daftar beberapa produk (CBD) dahulu dan tengok penerimaan doktor, pesakit dan selepas itu sekiranya penerimaan tinggi, selamat dan berkesan barulah kami boleh memikirkan untuk penanaman,” katanya.
Khairy berkata ramai telah menghantar proposal untuk mengusahakan ladang kanabis tetapi Malaysia belum sampai ke tahap itu lagi.


Malaysia berdepan gelombang kecil Covid akibat varian XBB

Malaysia sedang berdepan gelombang kecil peningkatan kes Covid-19 susulan penemuan subvarian Omicron XBB di negara ini, kata Menteri Kesihatan Khairy Jamaluddin.
Beliau berkata berdasarkan data harian, bilangan kes baru Covid-19 meningkat sebanyak 16.5%, iaitu dari 14,525 kes pada minggu epidemiologi (ME) 42 kepada 16,917 kes pada ME 43 (23 hingga 29 Okt).
Khairy berkata jumlah kemasukan pesakit Covid-19 ke fasiliti kesihatan (hospital awam) bagi setiap 100,00 penduduk juga menunjukkan peningkatan sebanyak 14.3% pada ME 43 berbanding ME 42.
“Kita mengesyaki yang mendorong trend kenaikan ini ialah subvarian XBB yang jadi punca gelombang di Singapura yang telah ambil masa tiga hingga empat minggu untuk menurun.
"Barangkali kita juga berdepan dengan jangkitan varian XBB dengan empat kes telah dikesan sehingga 27 Oktober lepas,” katanya pada sidang media di Putrajaya hari ini.


Varian baru dikesan, Myanmar tutup semula sekolah

Myanmar sekali lagi akan menutup sementara semua sekolah pendidikan asas selepas varian baru virus Covid-19 mula dikesan di negara ini, lapor Xinhua memetik kenyataan Kementerian Kesihatan dan Sukan, pada Khamis.Selepas dibuka semula bulan lalu, semua sekolah pendidikan asas termasuk sekolah swasta dan sekolah biara Buddha akan ditutup kembali bermula Jumaat sehingga 23 Julai.Pada Khamis, Myanmar melaporkan 4,132 kes baru Covid-19 menjadikan jumlah keseluruhan 180,055.Jumlah kematian yang berkaitan dengan Covid-19 pula meningkat kepada 3,621 dengan 51 kematian baharu dicatatkan dalam tempoh 24 jam.Myanmar pertama kali mengesan dua kes Covid-19 pada 23 Mac tahun lalu.


Niat baik, jalan ke neraka

Ada pepatah Inggeris mengatakan: “The road to hell is paved with good intentions” atau dalam bahasa Melayu: “Jalan ke neraka diturap dengan niat yang baik”.Pepatah ini pertama kali terkumpul dalam buku Henry G Bohn “Hand-book of Proverbs” yang terbit pada tahun 1855.Aku masih ingat lagi kali pertama aku bertemu dengan pepatah ini pada tahun 2003.Ini di zaman Amerika Syarikat (AS) di bawah Presiden George W Bush.Aku terbaca dalam satu tulisan dalam portal Information Clearing House.Sebelum bertemu dengan pepatah ini aku juga bertemu dengan perkataan “neraka” yang digunakan sebagai metafora politik.Aku terbaca “neraka” dalam portal berita dari Timur Tengah.Pada 6 September, 2002 portal Arabs News melaporkan kenyataan Ketua Liga Arab Amr Moussa.Kenyataan ini keluar hasil dari persidangan menteri-menteri luar Arab di Cairo.Amr Moussa menyampaikan amaran menteri-menteri luar Arab kepada Bush: “that attacking Iraq will open the gates of hell in the Middle East” atau “jika Iraq diserang maka pintu neraka akan terbuka di Timur Tengah”.Inilah kali pertama aku terbaca “pintu neraka akan terbuka” sebagai metafora politik antarabangsa.Biasanya hanya pak lebai dan ustaz Youtube saja yang sibuk dengan neraka.Kini politik antarabangsa juga terikut sama.Kenyataan Amr Moussa ini meledak menjadi berita dunia.Aku juga terbaca ulangan petikan berita yang sama dalam portal berita The Guardian dari London.Neraka digunakan dalam pepatah dan juga sebagai metafora politik dengan harapan orang ramai akan memiliki kesedaran betapa beratnya perkara yang dihadapi.Neraka menjadi batu penghalang niat baik presiden AS. Niat baik George W Bush, presiden AS cukup jelas.Presiden Bush mahu membawa dan menghadiahkan demokrasi dan kebebasan kepada rakyat Iraq.Ini adalah satu perkara yang amat mulia. Tiada negara yang tidak mahu demokrasi.Rakyat tidak akan menolak kebebasan.Malah pada ketika itu, selepas Kuwait di serang oleh Iraq pada 2 Ogos 1990, kempen meng”Hitler”kan Saddam Hussein kelihatan berjaya.Warga dunia diberi gambaran betapa zalimnya Presiden Iraq Saddam Hussein ini.Bush meyakinkan warga AS jika Saddam dijatuhkan maka dunia akan lebih aman.Saddam anak kelahiran Tikrit disamakan dengan Adolf Hitler.Saddam dikatakan sebagai pemilik “weapon of mass destruction” atau “senjata pemusnah dunia”.Media saban hari ke saban minggu ke saban bulan terus memaparkan berita tentang kezaliman sosok yang bernama Saddam anak lelaki Hussein ini.Berita senjata pemusnah yang dikatakan dimiliki oleh Saddam ini menakutkan warga dunia.Cuma Saddam tidak bertaring. Jika bertaring maka sah Saddam ini menjadi “raja bersiung” untuk Iraq.Disirahkan juga ramalan bagaimana jika tentera AS masuk ke Baghdad, maka warga kota Baghdad akan menyambut dengan taburan bunga dan beras pulut.Warga Iraq akan berkompang menyambut tentera AS.Aku menulis tentang neraka ini bukan kerana suka Saddam atau kerana benci Bush. Tidak.Aku menulis ini kerana pepatah yang mengatakan bahawa: “Jalan ke neraka itu diturap dengan niat yang baik”.Aku menulis kisah ini kerana aku yakin akan kebenaran pepatah ini.Pepatah ini pastilah pengalaman yang terkumpul oleh datuk nenek moyang Mat Salleh yang terdahulu.Pengalaman merekalah yang mensahihkan pepatah ini hingga diguna pakai dalam politik antarabangsa pada tahun 2003.Waspada: ini bukan bermakna aku pernah sampai ke neraka.Tapi kisah aku ini membuktikan betapa tepatnya pepatah jalan ke neraka ini.Kisahnya begini, pada tahun 1967 setelah lulus Lower Certificate of Education (LCE), aku diterima untuk menjadi warga asrama Sekolah Menengah Undang, Jelebu.Ketika ini Cikgu Zaleha mengajar di Sekolah Kebangsaan Amar Penghulu, enam batu dari pekan Kuala Klawang.Keluarga kami tinggal di rumah guru di Sekolah Amar Penghulu.Aku menjadi penghuni asrama untuk membebaskan diri dari menaiki bas atau mengayuh basikal.Rumah aku semakin jauh dari pekan Kuala Klawang. Semakin jauh dari sekolah tempat aku belajar.Duduk di asrama memberikan aku banyak masa untuk ke “library” membaca.Aku juga perlu membuat persediaan untuk berhadapan dengan Senior Cambridge, peperiksaan akhir tingkatan lima.Ini peperiksaan “grand finale” untuk sekolah menengah, sebelum mendewasa menjadi warganegara atau mencari pekerjaan.Duduk di asrama amat lumayan untuk budak kampung seperti aku.Di asrama, air dalam besi dan api dalam kaca.Pada tahun 1967, hanya pekan Kuala Klawang yang ada sumber api elektrik.Api elektrik dan air paip hanya untuk orang pekan.Kami di kampung menggunakan pelita minyak tanah dan air dari perigi.Aku ingat lagi pada ketika itu di Kuala Klawang ada generator Lembaga Letrik Negara (LLN).Generator ini di tempatkan di tepi pekan Kuala Klawang, arah jalan ke Panggung Ruby.Seminggu atau sebulan sekali lori minyak akan menghantar minyak untuk generator ini dari Seremban.Aku tidak tahu minyak jenis apa yang digunakan.Kawasan tempat generator ini agak besar, seluas dua bilik darjah.Loji ini ditutup lingkup dengan zink yang tebal untuk mengurangkan bunyi.Pada ketika itu tidak ada kawasan perumahan yang berhampiran dengan loji LLN ini kecuali sederet lima buah rumah pekerja LLN.Setiap hujung bulan pembaca meter akan datang dari rumah ke rumah untuk membaca meter dan menyediakan bil bayaran.Di setiap rumah ada sebuah meter untuk menunjukkan jumlah elektrik yang digunakan.Pada tahun 1968 aku menjadi senior dalam asrama.Warga asrama yang tidak sampai 50 orang ini datang dari dua sekolah.Sekolah Menengah Bandar Tinggi, aliran Melayu dan Sekolah Menengah Undang Jelebu, aliran Inggeris.Kami semua anak watan Jelebu. Katil aku terletak di sebelah tingkap yang paling hampir dengan pintu masuk.Di dinding di sebelah katil aku ialah suis untuk lampu dan suis kipas angin untuk bilik tidur.Di atas suis terpasang dua buah meter elektrik.Mungkin untuk bilik tidur, dewan makan, bilik memasak dan bilik belajar.Jarak asrama ke bilik darjah tidak sampai lima minit menapak.Ini amat menyeronokkan kerana jika aku dapati kelas membosankan aku akan mencelah ponteng.Lari pulang ke asrama.Pada satu hari di hujung bulan, aku ponteng kelas.Aku terbaring berehat atas katil di bilik hostel.Tiba-tiba abang baca meter masuk. Nama dia Dolah.Aku ingat lagi Abang Dolah yang berumur 30-an bercerita tentang dirinya yang berasal dari Kuala Pilah.Dia sudah setahun menjadi pembaca meter.Kami berbual mesra dan dia tidak pula curiga mengapa aku berseorangan dalam bilik asrama.Aku yang ingin membunuh masa terus bertanya tentang itu, dan ini dalam hal generator elektrik dalam pekan.Aku difahamkan ada seorang jurutera elektrik yang dibantu oleh tiga orang pekerja teknikal bekerja di generator.Abang Dolah dengan bangga bercerita bagaimana dia dengan susah payah melamar untuk menjadi pembaca meter.Setelah setahun berpengalaman Abang Dolah berupaya dengan sekali pandang sahaja dia dapat membaca angka-angka di meter.Dan berapa jumlah bil yang wajib dibayar.Pada tahun 1968 aku menjangka pembaca meter ini satu pekerjaan yang maha hebat.Terbenam dalam fikrah aku, jika aku gagal dalam peperiksaan akhir, teringin juga menjadi pembaca meter.Pertemuan aku dengan Abang Dolah ini habis begitu sahaja.Dua minggu kemudian aku ponteng sekali lagi.Seperti biasa aku terlentang di atas katil berkhayal entah apa-apa.Tiba-tiba aku terdengar bunyi sosok menapak masuk ke asrama.Aku menyorok ke bawah katil. Aku takut Cikgu Asli muncul di pintu asrama. Dan aku ditangkap ponteng sekolah.Cikgu Asli ini guru yang bertugas menjaga murid-murid di asrama.Cikgu Asli ini kami panggil “Boseh”, kerana perutnya yang gendut.Biasanya dia akan datang melawat asrama pada waktu malam.Pernah satu malam Cikgu Asli ini membawa seorang pak lebai dari Kampung Gagu untuk memberi ceramah dalam bilik bacaan.Yang aku ingat ceramah pak lebai itu hingga ke hari ini ialah “jangan marokok.. tabaka saluar.”Kami mengajuk-ajuk loghat Minang pak lebai ini.Hari ini aku akan tersenyum teringatkan malam itu bila mana pak lebai berkain sarung berbaju melayu dan bersongkok hitam cuba memberi nasihat agar kami tidak menghisap rokok. “Jangan marokok.. marokok tabaka saluar.”Kebiasaannya, Cikgu Asli akan melawat asrama ini setelah jam 10 malam.Ini kerana tayangan filem sudah selesai di Panggung Ruby.Selesai menonton Cikgu Asli kadang-kadang dengan isterinya Cikgu Fatimah akan berkereta datang ke asrama.Cikgu Fatimah duduk dalam kereta manakala Cikgu Asli akan masuk melawat bilik bacaan dan bilik tidur.Kami penghuni asrama amat faham akan rutin Boseh ini.Dari bawah katil mata aku memerhati ke pintu.Ciss… yang muncul bukan Cikgu Asli tapi Kiak.Kami panggil dia Kiak, nama sebenar Haris Razak murid tingkatan tiga.Kiak ini nama gelaran. Ini budaya warga asrama, semua penghuni ada mendapat gelaran.Kiak mendapat gelaran kerana kepalanya besar seperti kepala kelengkiak.“Kau ponteng ke?” Aku menyergah.“Tak laaa… aku kena asma… cikgu kata boleh rehat.”Kiak menjawab sambil duduk di sebelah katil aku.Mata aku memerhati Kiak dengan rapi.Kiak ini pengakap yang amat aktif. Cekap menggunakan peralatan pengakap. Aku pernah pergi berbasikal dan berkelah dengan dia.Lalu aku terfikir. Aku ingin membuat sesuatu yang baik.Aku ingin berbakti. Aku juga ingin berbakti kepada asrama.Aku ingin membuktikan bahawa aku murid yang berjasa dari Sekolah Menengah Undang Jelebu.“Kiak. Mana pisau scout kau?” Aku bertanya.“Nak buat apa? Ada dalam lokar.” Kiak menjawab.“Gi ambil. Apa lagi kau ada? Skru drebar ada?” Aku memberi arahan.Kiak datang dengan pisau, dawai dan skru drebar.Aku bangun dan terus berdiri atas lokar.Kepala aku hampir sampai ke meter.“Kiak, kita ubah meter elektrik ni.”Aku dengan bangganya meminta Kiak melakukan sesuatu yang belum penah kami lakukan.Kami mengubah meter elektrik.“Apa nak buat?” Kiak meminta nasihat.“Dawai yang ada timah tu, jangan putuskan.. buka pintalnya baik-baik. Nanti kena pasang balik.”Aku memberi pandangan. Kiak dengan pisau, dawai dan skru drebar mula bekerja.Dua buah meter terbuka.“Ok… dengan dawai kau tarik jari meter tu bawa semua ke arah kosong, senang saja.” Aku dengan gembira membuktikan bahawa asrama kami tidak banyak menggunakan kuasa elektrik dari LLN.Kiak membuat apa yang aku minta. Kemudian dia menutup kembali meter tersebut.Kiak memintal dawai bertimah dengan rapi.Ini menandakan seolah-olah tidak diusik dawai bertimah itu, tidak ada apa-apa gangguan berlaku.Aku perhatikan meter yang terkatup itu. Aku tersenyum puas.Aku merasa amat bijak. Berjaya menyelamatkan dana elektrik Sekolah Menegah Undang Jelebu.Apa yang aku buat tidak aku cerita kepada sesiapa pun.Kawan rapat aku Mat Sham dari Kampung Petasih yang katilnya di sebelah katil aku pun tidak tahu apa yang Kiak dan aku lakukan.Ianya menjadi rahsia. Aku mahu kerja baik aku ini tidak diketahui oleh sesiapa.Awal bulan sampai. Tapi kali ini agak berlainan.Di waktu kami sedang berehat Abang Dolah datang dengan seorang pembantu. Mereka melihat meter dengan rapi.Dua tiga kali mereka membaca meter. Kemudian mereka beredar.Setengah jam kemudian mereka datang sekali lagi dengan Guru Besar Mr Francis Xavier.Tiga kepala memerhati meter.Pada sebelah petang Abang Dolah datang sekali lagi kali ini dengan seorang pembantu yang membawa kotak kayu.Kami warga asrama hanya memandang. Tidak ramai yang tahu apa yang berlaku.Meter di asrama Sekolah Menengah Undang Jelebu kini masuk ke dalam kotak berkunci.Esoknya aku dipanggil menghadap Guru Besar Mr Francia Xavier.Nampaknya semua bibir mengarahkan kepada sosok aku.Ini kerana katil akulah yang paling hampir dan paling strategik berhadapan dengan meter.“Hisham… what are you trying to do?” Guru Besar bertanya.Mata aku memandang buku di atas meja.Mulut aku tidak terbuka untuk menjawab apa yang aku lakukan.Aku gagal menerangkan niat baik, bukan sahaja baik tapi mulia.Aku tidak dapat berkata bahawa aku mahu menyelamatkan dana sekolah dari membayar bil elektrik yang mahal.“Are you opening a factory?” Guru Besar aku mengasak dengan satu lagi soalan. Aku terus berdiam diri.Aku tak sangka jarum meter yang dipusing oleh Kiak menaikkan lagi bil elektrik sekolah.Kini dibaca sama seperti asrama ini menjadi sebuah kilang.Kilang apa agaknya? Kepala aku bertanya.Aku senyap tidak menjawab.Pulang dari berjumpa guru besar, aku dipanggil pula oleh ketua asrama, Ahmad Bakar.Nama gelaran dia Mat Burn. Ketua asrama ini kawan sedarjah aku.Kami masuk sama ke Sekolah Rendah Undang Jelebu pada tahun 1961.Dia ini anak kelahiran Mentaus Durian Tipus. Ini daerah wilayah Jelebu yang amat jauh dari Kuala Klawang. Durian Tipus bersempadan dengan Pahang..“Kau buat apa tadi? headmaster marah.”“Sorry… aku nak selamatkan bil elektrik.”Jawapan pendek aku. Aku terus beredar.Epilog:Mengingat kembali babak ini aku tersenyum.Aku senyum kerana tidak dipanggil ke Pertubuhan Bangsa Bangsa Bersatu.Aku hanya dipanggil menghadap guru besar dan ketua asrama.Setiap kali aku terlihat meter elektrik aku akan tersenyum sendirian.Aku sedar bahawa jalan ke neraka itu sering diturap dengan niat yang baik dan mulia.


MB Kedah pertahan hak rakyat dalam isu pajakan Pulau Pinang, kata PN

Ahmad Yahaya (PN-Pokok Sena) mempertahankan Menteri Besar Kedah Muhammad Sanusi Md Nor berhubung bayaran pajakan Pulau Pinang terhadap negeri itu mengatakan ianya bukan soal melanggar kedaulatan mana-mana pihak.
Menurut Ahmad, Sanusi tidak pernah mempertikai kedaulatan sesiapa, jauh sekali menghina dan merendahkan pemimpin negeri Pulau Pinang.
Sebaliknya, selaku pemimpin utama kerajaan negeri Kedah, Sanusi perlu menuntut hak negeri dan rakyat, katanya.
Tambahnya lagi, rakyat Kedah juga berhak untuk mengetahui jawapan dan fakta sebenar di sebalik isu tersebut.
"Segarang-garang MB Kedah, Pulau Pinang dan rakyatnya sentiasa cukup air.
"Tak pernah pun disekat lagi," katanya ketika berucap dalam perbahasan Belanjawan 2023 di Dewan Rakyat.
Semalam, persidangan Dewan Rakyat bertukar kecoh apabila Ahli Parlimen Bagan Lim Guan Eng menyebut kenyataan Sanusi menyakitkan hati 1.7 juta rakyat Pulau Pinang dengan sengaja mengapi-apikan sentimen ekstremis.
Sanusi sebelum ini mengeluarkan kenyataan mengingatkan Pulau Pinang adalah negeri yang dipajak dari Kedah.
Katanya, fakta itu adalah berdasarkan sejarah, justeru Pulau Pinang tidak sepatutnya masuk campur dan menegur urusan pentadbiran kerajaan Kedah.


Capital A rekod untung bersih RM256.2 juta pada suku keempat 2022

Capital A Berhad mencatatkan keuntungan bersih RM256.2 juta pada suku keempat berakhir 31 Disember 2022, meningkat ketara berbanding kerugian bersih RM756.6 juta yang direkodkan tempoh sama tahun sebelumnya.
Dalam makluman kepada Bursa Malaysia semalam, kumpulan itu berkata, pendapatan syarikat bagi tempoh yang dikaji meningkat kepada RM2.4 bilion berbanding RM821 juta pada tahun sebelumnya.
Namun begitu, syarikat itu merekodkan kerugian bersih RM2.48 bilion bagi Tahun Kewangan 2022 (FY2022), berkurang berbanding RM2.99 bilion yang direkodkan pada FY2021.
Pendapatannya bagi tempoh ini pula meningkat daripada RM1.84 bilion pada FY2021 kepada RM6.61 bilion pada tahun lepas.
Menurutnya, peningkatan perolehan ini didorong oleh pemulihan aktiviti perjalanan udara.
"Pada suku keempat, 83% pendapatan kumpulan didorong daripada segmen penerbangan manakala 6% pendapatan adalah daripada perniagaan logistik," katanya dalam makluman di Bursa Malaysia.
"8% disumbang daripada digital dan perniagaan lain manakala 3% lagi disumbang daripada perniagaan kejuruteraan.”
Sebelum ini, Capital A yang merupakan syarikat induk kepada AirAsia menarik perhatian ramai apabila penumpang syarikat penerbangan tambang murah itu sehingga ke hari ini masih meluahkan rasa tidak puas hati terhadap isu bayaran balik serta pembatalan dan penangguhan penerbangan.
Malah, baru-baru ini Ketua Pegawai Eksekutif Capital A, Tony Fernandes sendiri terpaksa mempertahankan AirAsia terpaksa mempertahankan AirAsia selepas seorang pengguna media sosial meninggalkan komen dalam ruangan komen akaun Instagram beliau.
Komen itu mendakwa Ask Bo, chatbot terbaru AirAsia sebagai sama dengan AVA yang diperkenalkan pada 2019, serta menasihatkan supaya syarikat itu lebih tumpu perbaiki isu-isu yang lebih penting seperti isu penangguhan penerbangan.


‘Kemiskinan haid’ melanda miskin bandar ketika pandemik berterusan

Setiap bulan, Wan Alifa Wan Izzat berdepan kesukaran apabila terputus bekalan tuala wanita ketika datang bulan untuk tempoh lima hingga sembilan hari.Suri rumah berusia 31 tahun itu berkata, keadaan menjadi lebih parah sejak pandemik Covid-19 melanda.Katanya, sekitar Mei tahun lalu, beliau berada dalam kesempitan wang yang memaksanya menggunakan kain perca atau tuala lama yang dipotong-potong kecil sebagai ganti kepada tuala wanita disebabkan ketiadaan wang.“Biasanya, ada juga beli tuala wanita paket kecil, tahan untuk tiga hari, tapi selepas Covid-19, suami tak mampu lagi sediakan,” katanya kepada MalaysiaNow.Kepayahan yang dilalui Alifa bukanlah kes yang terpencil dan “kemiskinan haid” sudah menjadi satu trend kemiskinan terutamanya di kawasan-kawasan bandar.Kemiskinan haid merujuk kepada situasi apabila golongan perempuan atau keluarga tidak mampu memiliki tuala wanita disebabkan kekangan kewangan.Kesedaran pengurusan haidMasalah ini sudah mula mendapat perhatian badan bukan kerajaan (NGO) dan aktivis masyarakat.Seorang pakar sosiologi dari Universiti Islam Antarabangsa (UIAM) Syarifah Fatimah Al Zahrah Al Attas berkata, sebelum ini, isu kemiskinan haid sudah cukup membimbangkan apabila orang ramai kurang kesedaran tentang pengurusan haid.Katanya selepas Perintah Kawalan Pergerakan (PKP) bagi mengekang penularan Covid-19 dilaksanakan pada Mac tahun lalu, keadaan menjadi semakin meruncing.PKP dilaksanakan semula bagi tempoh dua minggu bermula 13 hingga 26 Januari sebagai usaha kerajaan membendung penularan jangkitan Covid-19 yang mencecah 144,518 kes dan 563 kematian setakat semalam.Fatimah berkata, berdasarkan pemerhatian dan kajian yang dijalankan, sebelum ini tiada permintaan mendadak terhadap kit kebersihan oleh orang ramai di kawasan-kawasan bandar seperti di program perumahan rakyat (PPR).Tetapi ia mula berubah selepas PKP tahun lalu dengan ramai pihak memohon bantuan produk sanitasi untuk golongan wanita di tempat tinggal masing-masing.“Ini maksudnya, benda asas untuk kebersihan diri pun mereka tak ada,” katanya kepada MalaysiaNow.Katanya, situasi dan kepayahan yang dialami oleh segelintir wanita seperti Alifa sukar dikesan kerana mereka berada di dalam rumah sepanjang tempoh PKP.“Kalau mereka berada di sekolah, kita mungkin tahu, ada beberapa murid perempuan tidak hadir kerana tiada tuala wanita.“Tapi, bila mana mereka berada di rumah, pengamatan itu tidak boleh dibuat. Saya tak pasti apa akan berlaku untuk dua minggu akan datang. Tapi yang pasti, ia akan menjadi lebih sukar.”Beza bandar dan luar bandarBeliau berkata golongan wanita di kawasan luar bandar kebanyakannya menggunakan lampin dewasa yang boleh diulang pakai selepas dicuci.Manakala, bagi golongan wanita di bandar, tuala wanita pakai buang lebih mudah digunakan kerana banyak urusan seperti bekerja dan menghantar anak ke sekolah.Menurut Fatimah, apa yang boleh diramalkan pada ketika ini adalah wanita miskin bandar menggunakan apa-apa sumber yang mereka miliki di rumah.“Ada yang guna kertas, surat khabar lama untuk serap darah. Mungkin itulah cara mereka menguruskannya, sebab tak banyak (orang) yang tanya,” katanya.Pada tahun 2019, laporan mendedahkan segelintir pelajar perempuan tidak hadir ke sekolah sepanjang tempoh haid kerana tidak mampu membeli tuala wanita dan berisiko ketinggalan dalam pelajaran.Lebih membimbangkan, terdapat wanita yang memilih untuk mengandung kerana mahu mengelakkan kedatangan haid selama sembilan bulan.Sementara itu, Fatimah mengingatkan pembukaan sekolah selepas kes Covid-19 reda berpotensi untuk mengulang semula episod tersebut kerana ramai yang berdepan dengan masalah kewangan.Katanya, ini akan memberikan kesan kepada mereka dalam banyak aspek termasuk tidak mampu untuk membeli produk sanitasi bagi anak-anak gadis untuk ke sekolah.Lebih membimbangkan, terdapat wanita yang memilih untuk mengandung kerana mahu mengelakkan kedatangan haid selama sembilan bulan.“Kita tak boleh anggap ini perkara kecil, sebahagian besar orang perempuan datang haid setiap bulan.“Terutama sekali pelajar sekolah, mereka perlu pergi sekolah setiap bulan. Kalau setiap bulan tak pergi sekolah selama tiga hari sebab haid, ini maksudnya sebulan tak ke sekolah dalam tempoh setahun persekolahan.“Sebulan jugalah mereka tertinggal pembelajaran di sekolah, itu tempoh yang lama,” katanya.


Canselor Jerman tidak nampak risiko krisis kewangan di Eropah susulan keruntuhan SVB

Canselor Jerman Olaf Scholz pada Khamis berkata beliau tidak melihat risiko krisis kewangan baharu di Jerman dan Eropah selepas kejatuhan Bank Silicon Valley di Amerika Syarikat (AS) dan keadaan tidak menentu dalam bank pelaburan global Credit Suisse yang berpangkalan di Switzerland.
"Saya tidak nampak bahayanya. Sistem monetari tidak lagi rapuh seperti sebelum krisis kewangan [2008]," kata Scholz kepada akhbar Handelsblatt.
Pemimpin Jerman itu berkata beliau tidak menjangkakan perkembangan terkini dalam sektor perbankan global memberi kesan serius kepada pendeposit Jerman, lapor Sputnik
"Deposit penyimpan Jerman selamat. Bukan sahaja disebabkan oleh peningkatan daya tahan sistem perbankan dan peraturan yang lebih ketat malah pengukuhan kuasa ekonomi kita," kata Scholz.
Minggu lepas, pengawal selia California menutup Silicon Valley Bank (SVB), bank terbesar AS yang ditutup sejak krisis kewangan 2008. Masalah SVB dipercayai berkait dengan kenaikan kadar faedah oleh Sistem Rizab Persekutuan yang menyebabkan kemerosotan nilai aset dalam kunci kira-kira kebanyakan institusi kewangan selain pengurusan risiko yang lemah.
Pada Ahad, pihak berkuasa menutup Signature Bank yang berpangkalan di New York kerana risiko sistemik dengan ia merupakan kegagalan bank yang ketiga terbesar dalam sejarah AS.
Pada Rabu, harga saham Credit Suisse menjunam hampir 30% sekali gus mencetuskan kebimbangan mengenai masalah mudah tunai. Pihak Berkuasa Penyeliaan Pasaran Kewangan Switzerland pada hari yang sama berkata Credit Suisse memenuhi keperluan kecairan dan Bank Negara Switzerland akan menyediakan mudah tunai jika perlu.
Pada hari Khamis, Credit Suisse mengumumkan penjualan aset lebih AS$3 bilion dengan Majlis Persekutuan Switzerland mengadakan mesyuarat tergempar pada Khamis untuk membincangkan situasi itu.


China beri amaran penularan semula wabak Covid-19

China memberi amaran tentang kesan kebangkitan semula jangkitan Covid-19 di negara-negara jiran ketika ia berusaha membendung dan mengawal virus itu.
Jurucakap Suruhanjaya Kesihatan Kebangsaan (NHC), Mi Feng, berkata sembilan daerah di peringkat wilayah di China masing-masing telah melaporkan lebih 100 kes Covid-19 sejak Ogos, dengan lebih 2,000 jangkitan di Hainan, lapor Agensi Berita Jordan (Petra).
Pegawai itu juga menyebut bahawa wabak Covid-19 terbaru di bandar pesisir pantai Sanya di wilayah Hainan di selatan China merebak cepat, selain wabak di peringkat wilayah seperti Xinjiang, Mongolia Dalam dan Guangdong sedang menular dengan pantas.
Kes yang dilaporkan baru-baru ini di Wilayah Autonomi Tibet juga mencetuskan risiko penularan yang tinggi, kata Mi sambil menambah bahawa keadaan epidemiologi di beberapa wilayah yang sebelum ini melaporkan mengenai jangkitan telah dapat dikawal.
NHC mengumumkan bahawa tanah besar pada Rabu mencatatkan 614 jangkitan tempatan baru pada minggu lalu, termasuk 559 kes di wilayah Hainan, lapornya.


Kertas putih perolehan vaksin Covid teliti tatacara perolehan, kata menteri kesihatan

Kertas putih perolehan vaksin Covid-19 akan meneliti tatacara perolehan yang dilakukan adalah telus demi manfaat rakyat, kata Menteri Kesihatan Dr Zaliha Mustafa.
Beliau dalam kenyataan hari ini berkata Kementerian Kesihatan (KKM) telah menubuhkan pasukan kerja bagi merangka Kertas Putih itu susulan keputusan mesyuarat Jemaah Menteri pada 18 Jan lepas untuk memberi gambaran secara komprehensif mengenai pengurusan perolehan vaksin Covid-19.
Beliau berkata kertas putih itu akan meneliti tatacara perolehan yang dilakukan berikutan penemuan awal pihak Jabatan Peguam Negara dan Bahagian Hal Ehwal Undang-Undang (BHEUU) Jabatan Perdana Menteri (JPM) yang menjalankan "due diligence" (penilaian wajar) terperinci khususnya terhadap terma-terma perjanjian bekalan vaksin Covid-19 yang telah ditandatangani serta dibuat semasa tempoh darurat.
"Bertepatan dengan keputusan mesyuarat Jemaah Menteri juga, KKM akan memastikan sebarang urusan perolehan termasuk perolehan vaksin Covid-19 di bawah kementerian ini dilaksanakan dengan lebih teliti, berintegriti serta memastikan ia mempunyai manfaat timbal-balik kepada kerajaan," katanya.
Pada 8 Februari lepas, Perdana Menteri Anwar Ibrahim berkata kertas putih perolehan dan kos pembelian vaksin Covid-19 akan dibentangkan pada persidangan Parlimen akan datang kerana didapati tidak mengikut prosedur serta dilakukan tanpa melalui persetujuan Peguam Negara (AG).
Anwar dilaporkan berkata kertas putih berkenaan akan dibentangkan kerana pada peringkat awal dikesan terdapat ketirisan kerana dipercayai tidak melalui peraturan atau proses yang sepatutnya serta perolehan bagi sesetengah vaksin itu amat diragui dari segi jumlah dan kos yang terlibat.


Gunung Jerai dan perubahan iklim

Baru-baru ini hujan turun dengan lebat tidak henti-henti di Gunung Jerai. Di beberapa tempat air bertakung dengan banyak. Tanah semakin lembut sehingga menjadi lumpur. Dan lumpur tidak lagi dapat tahan air yang bertakung begitu banyak.Lumpur jadi cair dan mula meleleh turun. Sekali gus lumpur yang cair dan air yang bertakung mengalir turun dengan deras, dan lereng-lereng bukit menjadi sungai. Batu besar dan pokok-pokok tercabut dan dibawa turun oleh air yang sudah jadi banyak seperti sungai dan turun dengan deras.Pengaliran air begitu deras dan banyak sehingga apa sahaja tercabut dan dibawa turun. Bangunan juga pecah dan dibawa air menuruni curam pergunungan. Dan berlakulah malapetaka dan kematian yang dahsyat.Dalam ingatan penduduk, malapetaka seperti ini tidak pernah berlaku. Tetapi kini ia sudah berlaku. Apakah ia akan berlaku lagi. Jawapannya ialah ia bukan sahaja boleh tetapi tetap akan berlaku. Mungkin tidak di Gunung Jerai tetapi di pergunungan lain di Malaysia. Dan mungkin sekali lagi atau lebih di Gunung Jerai.Kenapa ia akan berlaku lagi? Sebabnya ialah kerana perubahan iklim. Mungkin perubahan ini adalah sebahagian ulangan perubahan planet ini selama berjuta tahun. Mungkin juga kerana kepanasan disebabkan kehidupan manusia yang sekarang berjumlah 8 billion (lapan ribu million).Tiap seorang dari kita memanas iklim hanya dengan kita bernyawa. Tetapi kita juga membakar semasa masakan, untuk panas kesejukan musim sejuk sekeliling kehidupan kita. Demikian juga binatang yang mengeluar gas. Jumlah binatang ternakan lebih dari jumlah manusia. Demikian juga binatang liar.Di tempat-tempat tertentu kebakaran hutan yang meluas, yang tidak dapat dipadam berminggu tetap memanas iklim. Di Malaysia juga kita sudah rasai kenaikan suhu.Apabila suhu naik, salji menjadi cair. Kawasan yang ditenggelami air membesar. Kepanasan matahari menyebabkan air di permukaan bumi jadi wap yang naik tinggi dan jadi titisan air dan awan. Apabila sudah banyak wap dan suhu turun kerana tingginya awan, wap menjadi air dan turun ke bumi sebagai hujan. Lebih tinggi suhu, lebih banyak awan dan lebih lebatlah hujan. Sebab itu hujan di Gunung Jerai menjadi begitu lebat, mencairkan lumpur dan turun dengan pantas sebagai air terjun.Kita di Malaysia bernasib baik. Hujan lebat sepanjang masa membasahkan bumi dan menghalang kebakaran. Pokok-pokok hutan menstabilkan bumi dan menjerap air. Kepanasan juga diserap oleh pokok-pokok dan tumbuh-tumbuhan.Tetapi walaupun keadaan lebih selamat, malapetaka seperti keruntuhan Gunung Jerai masih boleh berlaku di mana-mana sahaja.Oleh itu bersedialah kita untuk aneka jenis malapetaka di masa hadapan.Dr Mahathir Mohamad adalah bekas perdana menteri Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Keluarga B40 di pedalaman terabai ketika negara beralih digital sewaktu pandemik

Berbanding setahun lalu, teknlogi digital kini memainkan peranan penting dalam suasana “norma baru” kerana menjadi bahagian penting dalam kehidupan warga Malaysia sepanjang pelaksanaan perintah kawalan pergerakan (PKP).Ketika ini hampir keseluruhan warga terpaksa menyelesaikan urusan seharian dari rumah, ia kemudian menjadi satu perkara biasa bagi ramai orang, bahkan barangkali menggemari situasi demikian.Bagaimanapun, untuk melancarkan urusan-urusan ada beberapa perkara yang anda perlukan. Jika tidak ia akan menyukarkan anda.Hakikatnya, satu segmen besar daripada populasi negara menghadapi kesukaran untuk untuk melaksanakan urusan mereka apabila banyak perkara yang sebelum ini dibuat di luar talian, namun atas tuntutan PKP, ia perlu diselesaikan dalam talian.Untuk mendapatkan peralatan digital yang berpatutan dan pautan internet yang cukup nampaknya masih menjadi masalah bagi golongan B40 di kawasan pedalaman.Beberapa pakar berkata, menyelesaikan isu seputar liputan internet dan menjadikan harga komputer lebih murah perlu menjadi perkara utama dalam usaha negara mencapai transformasi digital.Kebanyakan rakyat Malaysia ketika ini melakukan banyak urusan secara dalam talian termasuk membeli barangan, perbankan, membayar bil, belajar, dan pendaftaran di laman sesawang kerajaan.Malangnya, golongan berpendapatan rendah dilihat masih terabai, dan dibiarkan bingung dengan peredaran laju masa kini.Walaupun pengetahuan mengenai teknologi maklumat dan komunikasi (ICT) mudah diakses di bandar, namun sekiranya anda tinggal lebih jauh dari kawasan tumpuan populasi, akses ICT menjadi semakin sukar diperolehi.Profesor ekonomi Universiti Sunway Yeah Kim Leng memberitahu MalaysiaNow terdapat jurang digital yang besar antara masyarakat bandar dan luar bandar di Malaysia.Memetik penemuan Laporan Penyiasatan Penggunaan dan Capaian ICT oleh Jabatan Perangkaan Negara terhadap Individu dan Isi Rumah 2020, beliau berkata walaupun 83% isi rumah di luar bandar kini mempunyai akses internet, hanya 55% daripada mereka memiliki komputer.Jika dibandingkan dengan isi rumah bandar, 93% daripada mereka mempunyai akses internet dan sekitar 80% memiliki komputer.Yeah berkata peratusan purata kebangsaan ini menutupi beberapa anomali yang lebih besar.“Perbezaan antara isi rumah bandar dan luar bandar lebih besar di negeri-negeri pantai timur semenanjung yang kurang maju, selain Sabah dan Sarawak,” katanya.“Tinjauan Jabatan Statistik 2019 mengenai pendapatan isi rumah menunjukkan bahawa pendapatan kasar isi rumah bulanan kumpulan B40 adalah RM3,152, namun jumlah terendah direkodkan di Kelantan dengan pendapatan bulanan hanya sebanyak RM2,194.“Komputer riba sekarang ini, sama harga dengan pendapatan bulanan isi rumah B40.”Bagaimanapun, jika harga peralatan berpatutan dan boleh digunakan namun tanpa capaian internet yang baik, ia tetap tidak memberikan manfaat sebenar kepada golongan itu.“Selain tidak mampu mendapatkan peralatan digital, keluarga luar bandar juga menghadapi masalah infrastruktur, akses, dan kualiti digital yang teruk,” kata Profesor Madeline Berma dari Universiti Malaysia Sarawak (Unimas).“Dan banyak juga daripada kalangan mereka tidak begitu celik teknologi.”Beliau turut menegaskan ketika negara berdepan dengan pandemik yang mencabar, pembangunan infrastruktur digital, terutama sambungan gentian fiber, terlalu tertumpu di kawasan bandar berbanding kawasan pedalaman yang memiliki penduduk berpendapatan rendah dan tidak mampu.Bagaimanapun, Yeah dan Berma berkata ada cara untuk menyelesaikan masalah tersebut.Yeah percaya subsidi kerajaan dan komersial yang bertujuan menjadikan peralatan digital lebih berpatutan boleh merapatkan jurang dalam akses digital warga Malaysia.“Memberi insentif cukai dan mendorong promosi dan potongan jualan kepada kumpulan B40 akan menjadi salah satu cara untuk mengimbang jurang ketika ini,” katanya.Berma bersetuju bahawa ketika ini kerajaan perlu melaksanakan dasar yang lebih berani, terutama berhubung perkhidmatan internet.Beliau berkata syarikat perladangan yang besar dan syarikat yang aktif menjalan operasi di luar bandar harus diberi insentif untuk memberikan perkhidmatan jalur lebar percuma kepada masyarakat di kawasan operasi mereka.“Pastinya wujud keperluan untuk persaingan yang sihat dalam menyediakan perkhidmatan internet yang pantas dan stabil selain peralatan digital yang berpatutan kepada masyarakat luar bandar,” katanya.Pelan Gentian Optik dan Kesalinghubungan Negara (NFCP) telah disusun untuk meningkatkan kualiti dan liputan jalur lebar dalam negara, mengurangkan harga perkhidmatan dan menyediakan akses internet yang boleh dipercayai di semua spektrum masyarakat.Jangka waktu pelaksanaan NFCP disasarkan selama 5 tahun, dari 2019 hingga 2023 yang dilihat sebagai sasaran dalam tempoh yang sangat singkat sebelum pandemik.Namun keadaan sudah berubah, kata Yeah sambil menggesa NFCP harus disegerakan bagi menyelesaikan masalah liputan rangkaian di kawasan luar bandar.Berma berkata jabatan kerajaan, sekolah, dan perpustakaan di daerah pedalaman juga harus diberikan subsidi untuk memperkenalkan skema untuk “pinjam dan teroka” cara penggunaan peranti kepada masyarakat miskin serta menjalankan kursus-kurusun bagi membiasakan mereka dengan penggunaan digital.


129 korban Covid-19 dicatat, kes baru kekal di paras 10,000

Malaysia merekodkan kes baru sebanyak 10,972 menjadikan kes keseluruhan Covid-19 meningkat sebanyak 927,533.Selangor kekal mencatat kes harian tertinggi sebanyak 4,404 disusuli Negeri Sembilan (1,340), Johor (876), Kedah (705), Sabah (651), Kuala Lumpur (609), Pahang (475), Melaka (474), dan Pulau Pinang (4266).Hanya Perlis (1) sahaja yang mencatatkan kes satu digit hari ini.Negara juga mencatat sebanyak 6,439 kes sembuh menjadikan jumlah keseluruhan kes sembuh meningkat kepada 791,388.Kes aktif dengan kebolehjangkitan pula kini berjumlah 128,997.Dalam pada itu, 915 pesakit ditempatkan di unit rawatan rapi (ICU) termasuk 435 orang memerlukan bantuan alat pernafasan.Malaysia turut mencatat 129 lagi korban akibat Covid-19, menjadikan jumlah mangsa yang maut meningkat kepada 7,148.


Jangkitan harian catat 405 kes, 1 lagi terkorban

405 kes baru Covid-19 direkodkan semalam menjadikan jumlah keseluruhan sebanyak 5,030,313 kes.
Sebanyak 441 pesakit turut dilaporkan sembuh, menjadikan jumlah keseluruhan kes sembuh sebanyak 4,982,044.
Ketika ini, 11,394 kes aktif direkodkan di mana 10,763  atau 94.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 599 (5.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 32 kes dan 12 daripadanya memerlukan bantuan alat pernafasan.
Empat kematian dicatatkan menjadikan keseluruhan korban akibat wabak itu sebanyak 36,875 orang.


Orang muda hilang minat terhadap kuih tradisional?

Setiap hari, Rozi yang berusia 57 tahun bangun pada pukul 3 pagi, menguatkan dirinya yang semakin tua untuk turun ke dapur bagi menyiapkan bahan-bahan untuk memasak nasi lemak dan pelbagai jenis kuih tradisional Melayu.Rozi memulakan perniagaan kecilnya tiga tahun lalu di sebuah gerai tepi jalan bangunan pangsapuri tempat tinggalnya di Putra Perdana, Puchong.Rozi juga merupakan salah seorang daripada “makcik” penjual kuih tradisional yang disediakan sendiri ketika ini.Dia belajar membuat kuih tradisional jualannya daripada ibunya, namun kini wanita itu bimbang kitaran tradisi itu mungkin berakhir selepas generasinya.Bercakap kepada MalaysiaNow, dia berkata kini tidak ramai golongan muda yang kelihatan berminat untuk membuat, malah menikmati kuih-muih tradisional sedemikian.Namun, generasi yang lebih tua masih menempah kuih daripadanya terutama untuk majlis-majlis khusus atau kekeluargaan.“Permintaan terhadap kuih Melayu berkualiti masih banyak, tetapi di bandar seperti Kuala Lumpur kita tidak dapat banyak permintaan daripada golongan muda kerana mereka lebih suka makanan bergoreng atau segera,” katanya.Ahmad Azfar, 24 tahun yang tinggal di Kampung Kerayong Klang turut bersetuju, dia berkata lebih banyak gerai menjual kuih di kawasan perumahannya berbanding di kawasan bandar.“Kebanyakan penjual adalah wanita pertengahan umur,” katanya.“Saya tidak pernah melihat mana-mana penjual kuih dalam kalangan orang muda.”Azfar sendiri menggemari kuih tradisional dan sering membantu ibunya membuat kuih di rumah.“Setiap jenis kuih mempunyai rasa tersendiri dan menjadi simbol budaya melalui makanan,” katanya.“Saya fikir orang muda harus mengekalkan pengetahuan mengenai kuih tradisi ini kerana ia adalah sebahagian daripada warisan budaya.”Ketua Pegawai Eksekutif FriedChillies Media Mohd Adly Rizal,berkata golongan muda pada masa ini secara amnya lebih berminat dengan pencuci mulut Barat berbanding warisan mereka sendiri.Punca utamanya adalah disebabkan trend pencuci mulut, yang semakin lama mengesampingkan makanan tradisional seperti kuih.“Anak-anak muda masih berminat untuk mempelajari tentang kuih tetapi kurang minat kerana terdapat lebih banyak maklumat mengenai pencuci mulut Barat berbanding kuih,” katanya yang baru-baru ini melancarkan inisiatif dinamakan Projek Kuih Warisan Ihsan Haridepan.Projeknya yang dibiayai oleh Yayasan Hasanah dan kementerian kewangan, mengumpulkan resipi lama dan petua masakan dari seluruh negara dan berkongsi dengan peserta yang terdiri daripada pelajar sekolah hingga lepasan universiti dalam bidang kulinari.Namun begitu, kebimbangan berhubung masa depan kuih tradisional masih ada.Bercakap kepada MalaysiaNow, Adly berkata ramai orang dilihat lebih gemar berbelanja untuk membeli kek berbanding kuih-muih.“Sekeping kek keju berharga kira-kira RM12 tetapi kuih talam hanya berharga RM0.50 walaupun hakikatnya ia memerlukan lebih banyak kemahiran berbanding menghasilkan kek keju dan lebih banyak menggunakan bahan semula jadi,” katanya.Dengan kenaikan harga bahan-bahan resepinya, beliau menganggarkan sekeping kuih yang berkualiti ketika ini berharga sekitar RM1.50 – “jika anda mahu semua bahan untuk membuatnya asli.”“Pembuat kuih boleh membuat kuih yang sangat bagus, tetapi rakyat Malaysia mesti sanggup bayar untuk masa dan kualiti yang diperlukan untuk membuatnya.”Kenaikan kos barangan adalah masalah Rozi sangat maklum.Namun, dia cuba sedaya upaya untuk mengekalkan tahap harga semasa iaitu RM0.50 bagi sekeping kuih dan RM1 untuk sebungkus nasi lemak.“Saya enggan menaikkan harga melainkan saya terima tempahan yang banyak untuk majlis khusus, kerana kami juga perlu masukkan harga pembungkusan,” katanya.Biasanya, dia boleh mendapat kira-kira RM1,000 sebulan.“Perniagaan semakin baik sejak kami belajar cara memasarkan kuih secara dalam talian,” tambahnya.Walaupun proses membuat kuih memerlukan masa yang panjang dan membosankan, Rozi tidak berhasrat untuk berhenti daripada mengusahakan perniagaan kecilnya itu dalam masa terdekat.Malahan, dia cuba mempelajari lebih banyak mengenainya cara membuatnya dan cuba meningkatkan kemahiran untuk memasarkan kuih dalam talian.Walaupun perlu bersusah payah bangun awal setiap pagi bagi menyediakan juadah jualannya, dia berharap industri kuih di Malaysia akan terus hidup hingga ke generasi akan datang.


Lebih 2 penumpang dibenarkan dalam satu kenderaan di kawasan PKP

Boleh makan di kedai mengikut keluasan meja dengan penjarakan fizikal satu meter serta jumlah penumpang dibenarkan mengikut kapasiti kenderaan, merupakan antara kelonggaran baru diputuskan kerajaan bagi kawasan yang dikenakan Perintah Kawalan Pergerakan (PKP).Menteri Kanan (Kluster Keselamatan) Ismail Sabri Yaakob berkata kelonggaran itu berkuat kuasa esok.“Mengambil kira rayuan pelbagai pihak, kita longgarkan syarat-syarat ini. Bagaimanapun, saya nasihatkan supaya masyarakat membuat kawalan kendiri… kanak-kanak kecil dan warga emas tidak digalakkan untuk dibawa keluar,” katanya pada sidang media perkembangan PKP di Putrajaya hari ini.PKP di Selangor, Kuala Lumpur, Johor dan Pulau Pinang dilanjutkan bermula esok hingga 4 Mac ini.Berdasarkan SOP di kawasan PKP sebelum ini, hanya dua orang dibenarkan untuk satu meja di kedai makan dan hanya dua penumpang dibenarkan menaiki satu kenderaan.Ismail juga berkata mesyuarat bersetuju mencadangkan agar upacara akad nikah di kawasan PKP dibenar dijalankan di pejabat agama dan masjid dengan kehadiran had maksimum 20 orang, tidak termasuk jurunikah serta saksi.“Bagaimanapun, urusan akad nikah ini di bawah bidang kuasa pejabat agama negeri, ia memerlukan kelulusan pihak berkuasa agama negeri tapi kita bersetuju dengan cadangan had maksimum seramai 20 orang,” katanya sambil menambah sebelum ini, hanya lima orang dibenarkan hadir bagi upacara akad nikah.Ismail berkata bagi pernikahan dan majlis resepsi untuk bukan Islam, perkara itu akan diumumkan kementerian perpaduan.Bagi kawasan PKP Bersyarat (PKPB), beliau berkata upacara pernikahan dibenarkan dengan kehadiran had maksimum 50 peratus mengikut keluasan premis dengan penjarakan satu meter dan untuk kawasan PKP Pemulihan (PKPP), kehadiran tetamu adalah mengikut keluasan premis dengan syarat penjarakan fizikal satu meter.Ismail berkata bagi pernikahan dan majlis resepsi untuk bukan Islam, perkara itu akan diumumkan kementerian perpaduan.Aktiviti bengkel, kursus, latihan, ceramah dan aktiviti berkaitan mesyuarat, insentif, persidangan dan pameran (MICE) masih tidak dibenarkan di kawasan PKP manakala di kawasan PKPP dan PKPB, ia dibenarkan beroperasi pada had 50 peratus kehadiran peserta berdasarkan kapasiti premis serta mematuhi syarat penjarakan fizikal satu meter.Majlis rasmi dan tidak rasmi kerajaan serta swasta, dan majlis sosial seperti perkahwinan, pertunangan, resepsi, akikah, tahlil dan sambutan kelahiran di kawasan PKP masih tidak dibenarkan manakala di kawasan PKPB, ia dibenarkan dengan had kehadiran tetamu sebanyak 50 peratus mengikut kapasiti premis dan mematuhi penjarakan fizikal, sementara di kawasan PKPP adalah dibenarkan dengan syarat ada penjarakan fizikal.“Bagi majlis perkahwinan di kawasan terbuka seperti di kampung contohnya, yang disyaratkan adalah mesti ada penjarakan fizikal dan mengikut prosedur operasi standard (SOP) ditetapkan Majlis Keselamatan Negara termasuk memakai pelitup muka, menyediakan QR Code dan buku kehadiran tetamu,” katanya.Berhubung aktiviti pelancongan dan kebudayaan, Ismail berkata aktiviti pelancongan seperti zoo, akuarium dan taman rekreasi di kawasan PKPB dan PKPP dibenarkan beroperasi pada kapasiti 50 peratus keluasan premis namun bagi kawasan PKP dan PKP Diperketatkan (PKPD), aktiviti pelancongan keluar masuk di kawasan terbabit adalah tidak dibenarkan.“Semua peniaga dinasihatkan merujuk laman sesawang Majlis Keselamatan Negara serta kementerian perdagangan dalam negeri dan hal ehwal pengguna dan pada dasarnya, banyak aktiviti di kawasan PKPB dan PKPP dibenarkan untuk dibuka,” katanya.Beliau juga berkata berkaitan sektor pendidikan dan sukan, kementerian belia dan sukan serta kementerian pendidikan akan membuat pengumuman berhubung aktiviti dan SOP masing-masing sepanjang pelaksanaan PKP, PKPB dan PKPP.Katanya kerajaan juga bersetuju menamatkan PKPD di Kampung Sebako 1 dan 2 di Lundu, Sarawak esok seperti dijadualkan manakala PKPD di Sekolah Menengah Sultan Idris Shah 2, Gerik, Perak dilanjutkan bermula 20 Feb hingga 1 Mac.


Ideologi haluan kanan, ekstremisme anti-Muslim antara cabaran Singapura perangi keganasan

Menurut Laporan tahunan Penilaian Ancaman Singapura kerajaan Singapura melihat ekstremisme golongan berhaluan kanan sebagai ancaman utama dalam usahanya memerangi keganasan kumpulan-kumpulan seperti Daesh.Laporan ditahunan itu menyebut tindakan-tindakan radikal berdasarkan ketuanan kaum selain anti-Muslim dan anti-pendatang asing sudah mulai muncul dan menjadi kebimbangan utama di Barat.“Ketika terorisme puak Islamis kekal menjadi kebimbangan utama, kami juga berjaga-jaga dengan ancaman seperti ekstremisme golongan berhaluan kanan,” kata Jabatan Keselamatan Dalam Negeri (ISD) dalam laporan dwitahunan edisi ketiganya.Laporan itu juga diterbitkan beberapa bulan selepas pihak berkuasa menahan seorang remaja yang merancang untuk menyerang penganut Islam di sebuah masjid di Singapura, remaja itu dikatakan terinspirasi daripada serangan bersenjatan di masjid Christchurch pada 2019.ISD turut berkata beberapa unsur luar dari Singapura termasuk “kemasukan kemarahan asing dari luar, ucapan kebencian dan retorik pemecah belah” juga menjadi ancaman kepada keselamatan dalam dan keharmonian masyarakat dalam negara itu.“Terorisme dalam negeri yang menjadi ancaman kepada Singapura kebanyakannya berpunca daripada radikalisasi kendiri beberapa individu yang terpengaruh dengan kandungan ekstremis dalam talian. Seperi negara-negara lain, Singapura terdedah kepada serangan-serangan terhadap sasaran lemah oleh beberapa individu yang bergerak sendirian menggunakan objek-objek yang mudah diperolehi.”Laporan itu juga berkata ekstremisme golongan berhaluan kanan sebelum ini tidak memiliki daya tarikannya Asia Tenggara, beberapa kumpulan garis keras itu memeluk ideologi daripada mesej-mesej “etno agama, cauvinisme dan nativisme anti pendatang”.“Naratif-naratif begini boleh menyerap ke dalam masyarakat dan bahkan memberikan ilham kepada beberapa individu untuk melakukan tindakan ganas terhadap anggota masyarakat yang lain.”Laporan itu berkata rancangan serangan berseorangan oleh individu yang sudah menjadi radikal hanya boleh didedahkan dengan kerjasama keluarga dan rakan-rakan, dan ia turut menyenaraikan beberapa petanda yang menunjukkan “seseorang dalam kalangan kita mungkin sudah menjadi radikal”.Antara petanda dalam senarai itu termasuk sering melayari laman sesawang radikal, memuat naik hantaran atau berkongsi pandangan ekstrem di media sosial, menyuarakan pandangan sedemikian dengan kawan-kawan dan ahli keluarga, membuat ulasan dan mempromosi kebencian terhadap kaum dan agama lain, dan menyuarakan niat untuk menyertai aktiviti keganasan di luar negara.Pada Disember tahun lalu, pihak berkuasa menahan remaja Singapura berusia 16 tahun di bawah Akta Keselamatan Dalam Negeri (ISA) kerana merancang untuk menyerang dua masjid di Singapura menggunakan parang.Remaja lelaki berbangsa India yang juga penganut Kristian Protestan itu merancang serangan tersebut pada tarikh ulang tahun serangan ke atas masjid di Christchurch, New Zealand yang menyaksikan 50 orang terkorban.Pada Februari lalu, pihak berkuasa Singapura menahan seorang Muslim berusia 20 tahun yang merancang untuk melakukan serangan menggunakan pisau terhadap penganut Yahudi di sebuah saumaah.Amirull Ali yang merupakan pelatih dalam Angkatan Bersenjata Singapura(SAF) telah merancang serangan menyasarkan tiga orang lelaki Yahudi di Saumaah Maghain Aboth di Waterloo Street.


Mahkamah Persekutuan dapati Malaysiakini bersalah, tetapi pengarang dibebaskan

Mahkamah Persekutuan hari ini memutuskan bahawa portal berita Malaysiakini bertanggungjawab kerana menghina mahkamah menerusi komen pembacanya bagaimanapun Ketua Pengarangnya, Steven Gan tidak didapati bersalah atas tuduhan sama.Panel tujuh hakim yang dipengerusikan Presiden Mahkamah Rayuan Rohana Yusuf membuat keputusan itu pagi ini.Mahkamah mendenda portal itu sebanyak RM500,000 dan perlu dibayar dalam masa tiga hari  mulai 22 Februari.Pada 15 Jun tahun lalu, Peguam Negara Idrus Harun mengemukakan permohonan menghina mahkamah terhadap portal berita tesebut.Dalam afidavitnya, Idrus yang juga bekas hakim Mahkamah Persekutuan menjelaskan permohonan untuk prosiding komital itu berkaitan komen dalam artikel bertarikh 9 Jun tahun lalu bertajuk “CJ orders all courts to be fully operational from July 1”.Menurut Idrus, beliau mengetengahkan lima komen yang dirujuk dengan jelas membawa maksud bahan kehakiman melakukan salah laku, terlibat dalam aktiviti rasuah, tidak menegakkan keadilan dan mengkompromi integriti badan kehakiman.Pada 13 Julai tahun lepas, panel tujuh hakim Mahkamah Persekutuan diketuai Rohana menangguhkan keputusan ke tarikh yang ditetapkan kemudian untuk menyampaikan keputusan kes itu.Semasa pendengaran permohonan itu, Peguam Kanan Persekutuan S Nakunavathy yang mewakili Idrus berhujah bahawa Malaysiakini menjadi pemudahcara bagi penerbitan komen berkenaan dan syarikat itu dianggap menerbitkan komen berkenaan yang disifatkan menghina.Peguam Malik Imtiaz Sarwar yang mewakili Malaysiakini dan Gan berhujah, peguam negara perlu membuktikan wujud keraguan melampaui munasabah bahawa anak guamnya sengaja menerbitkan komen berkenaan, dan menambah daripada keterangan yang diberikan menunjukkan mereka tidak berniat untuk menerbitkan komen itu.


Ancaman serangan siber, Nacsa keluar notis amaran

Majlis Keselamatan Negara (MKN) menerusi Agensi Keselamatan Siber Negara (Nacsa) mengeluarkan satu notis amaran kepada semua agensi kerajaan untuk mengambil langkah-langkah perlu bagi mencegah dan meminimumkan impak ancaman serangan siber.MKN dalam satu kenyataan hari ini memaklumkan tindakan serius itu diambil berikutan ancaman untuk menggodam laman web kerajaan menerusi penularan satu video di media sosial dikeluarkan ‘ Anonymous Malaysia’ di platform media sosial baru-baru ini.Menurut MKN, Nacsa juga sedang bekerjasama dengan polis bagi mengkoordinasi dan mengambil tindakan sewajarnya.“Kerajaan amat mengambil berat dan memberi keutamaan terhadap keselamatan infrastruktur teknologi maklumat kerajaan serta sistem kritikal negara dengan menggariskan tindakan pengukuhan sistem teknologi maklumat, termasuk meningkatkan pengetahuan dan kemahiran pegawai berkaitan,“ menurut kenyataan itu.Kenyataan itu menyebut tindakan itu jelas digariskan menerusi Strategi Keselamatan Siber Malaysia (MCSS) yang dilancarkan pada Oktober 2020.


Survival universiti di Malaysia dalam tempoh pandemik 2021

Covid-19 memberikan kesan buruk kepada institusi pengajian tinggi tahun lalu dan pada 2021 keadaan itu tidak jauh bezanya.Kampus-kampus di seluruh negara ditutup, menyebabkan kelas secara bersemuka digantikan dengan kuliah dalam talian hampir sepanjang tahun lalu.Bekerja dari rumah menggunakan pautan video menjadikan skrin komputer sebagai ruang kuliah baru buat pelajar dan juga pensyarah.Universiti di seluruh dunia menghadapi cabaran berpunca daripada masalah yang sama.Bagi pelajar asing, ketika kes Covid-19 melonjak tinggi di seluruh dunia, penerbangan antarabangsa dihentikan dan sempadan ditutup, ia menjadi satu kesukaran buat mereka memasuki negara yang didaftar untuk belajar.Malaysia merupakan salah satu destinasi pusat pengajian tinggi yang popular di Asia.Ia menjadi tempat di mana terletaknya beberapa universiti swasta yang berprestij serta universiti awam bertaraf antarabangsa.Pelajar dari seluruh dunia datang ke negara ini bagi mendapatkan kelayakan akademik tahap terbaik, dan sejak sekian lama universiti-universiti di Malaysia berjaya memperoleh pendapatan yang lumayan daripada kemasukan pelajar-pelajar antarabangsa.Pelajar asing dikenakan bayaran yuran dua kali ganda berbanding rakyat negara ini.Kemasukan pelajar antarabangsa yang konsisten sebelum pandemik antara sebab utama IPT mewah selama bertahun-tahun.Namun, sekarang semuanya hilang disebabkan Covid-19.Universiti awam secara umumnya dibiayai oleh kerajaan, tetapi kolej dan universiti swasta tidak diberi kelebihan itu dan terpaksa mencari jalan alternatif untuk menjana pendapatan.Nik Safiah Abdul Karim, bekas pensyarah di Universiti Malaya memberitahu MalaysiaNow pertumbuhan pesat pendidikan tinggi Malaysia sebelum ini kini bertukar menjadi satu masalah.“Perkembangan pendidikan tinggi di negara ini berlaku terlalu cepat untuk menghasilkan satu keputusan yang memuaskan,” katanya.“Saya juga percaya terdapat terlalu banyak campur tangan luar dalam bidang pendidikan.”Beliau berkata hasil keputusan akademik yang tidak memuaskan melemahkan kepercayaan terhadap kemampuan universiti untuk terus berkembang.Namun, sekarang semuanya hilang disebabkan Covid-19.Orang ramai mula mempersoalkan kualiti bukan sahaja graduan tetapi juga tenaga pengajar, kemudahan penyelidikan dan kesesuaian jurusan yang ditawarkan dengan keperluan pasaran.Naib canselor Universiti Asia e (AeU), Hassan Said, mengatakan terdapat pilihan lain yang boleh dilakukan oleh pihak universiti bagi menampung dan meningkatkan kebolehan produk ketika pandemik.“Pihak universiti masih boleh mendaftar kemasukan pelajar asing tetapi mereka perlu memudahkan pengajian dengan menyediakan persekitaran e-pembelajaran,” katanya kepada MalaysiaNow.“Mereka juga boleh mula menggunakan pendekatan pengajian campuran dengan menawarkan program tidak melibatkan pengunaan makmal melalui e-pembelajaran.”Hassan turut mempunyai jawapan kepada masalah pembangunan pesat tetapi produktiviti rendah.“Kursus jangka pendek diperlukan, ini kerana syarikat memerlukan kakitangan mereka dilatih semula bagi memenuhi kehendak pekerjaan baru. Inovasi diperlukan untuk memindahkan produk kepada rantaian nilai baru yang memerlukan penyelidikan dan pembangunan peringkat tinggi oleh pihak universiti,” katanya.Masa depan universiti di Malaysia amat sukar diramalkan.Universiti awam dijangka mampu bertahan, tetapi beberapa universiti swasta – terutama yang berskala kecil – mungkin akan gulung tikar disebabkan kekurangan dana.Hassan berkata apa sahaja boleh berlaku pada masa depan universiti.“Jika mereka mula menerapkan pengunaan teknologi dalam pembelajaran cara baru, mengoptimumkan kos, membawa kemahiran baru dalam organisasi mereka dan memperkenalkan program-program bertepatan dengan keperluan semasa yang wujud disebabkan pandemik, mereka akan berkembang maju.”Namun, bagi Nik Safiah, ia terlalu awal untuk meramalkan masa depan universiti di Malaysia.Sebaliknya, beliau mencadangkan pembangunan pembelajaran digital, mengubah kembali struktur universiti dan memastikan keseimbangan antara e-pembelajaran dan komunikasi secara bersemuka.“Saya tak nampak yang universiti-universiti awam utama negara ini akan ditutup. Saya juga tidak menjangkakan akan ada universiti baru muncul sehingga kita pulih daripada kesan Covid-19,” katanya kepada MalaysiaNow.


Selain isu alam sekitar, Selangor mungkin rugi RM700 juta dalam pindah milik hutan simpan

Kerajaan Selangor mungkin berdepan kerugian sekurang-kurangnya RM700 juta disebabkan tindakan memindahkan hampir 530 hektar hutan simpan kepada pemaju swasta, MalaysiaNow difahamkan.Sumber dalaman kerajaan negeri berkata, pemindahan pemilikan hutan simpan di Kuala Langat yang pertama kali diluluskan exco tahun lalu tidak melalui proses tender terbuka.Pada mulanya, kerajaan negeri memberikan tanah tersebut kepada syarikat milik kerajaan, tetapi menukar keputusan untuk memberikan kepada Titian Jutaria Sdn Bhd di mana salah seorang pengarahnya adalah Raja Muda Selangor Tengku Amir Shah Sultan Idris Shah.Syarikat itu diperbadankan pada akhir 2018 dengan modal berbayar RM100,000.Pada Isnin, Exco Alam Sekitar Hee Loy Sian memberitahu sidang Dewan Undangan Negeri (DUN) Selangor bahawa kerajaan negeri diketuai PKR itu menyahwartakan lebih dari 530 hektar Hutan Simpan Kuala Langat Utara (HSKLU) bagi dimajukan syarikat swasta Gabungan Indah Sdn Bhd.Sementara syarikat Titian Jutaria tidak lagi kedengaran.Keputusan untuk memberikan tanah itu kepada Gabungan Indah dibuat pada 5 Mei dan disahkan dua minggu selepasnya.Hee turut berkata tanah itu dimusnahkan api dan menyebabkan nilainya jatuh.‘Nilai tanah itu sekurang-kurangnya RM1 bilion’Tahun lalu, Menteri Besar Amirudin Shari memberitahu DUN Selangor negeri itu akan menerima sejumlah RM320 juta bayaran premium daripada pemaju untuk hak-hak terhadap tanah tersebut.Sumber yang mahir dalam sektor hartanah berkata walaupun kebimbangan timbul mengenai kehilangan satu lagi hutan simpan, persoalan lain turut timbul mengenai berapakah jumlah kerugian kerajaan negeri dalam urusniaga tersebut.Katanya, nilai tanah itu dianggarkan “sekurang-kurangnya RM1 bilion”, sekitar lebih RM700 juta daripada bayaran premium yang diterima.“Di sebelah kawasan itu, Gamuda sedang majukan sebuah bandar,” kata sumber itu merujuk kepada bandar Gamuda Cove yang dimajukan Gamuda Land, meliputi hampir 1,500 ekar tanah dan dijangka siap secara berfasa pada 2038.“Projek tersebut dijangka akan memberikan keuntungan sebanyak RM20 bilion,” kata sumber itu.Sumber itu menambah jumlah anggaran nilai tanah itu belum mengambil kira “kayu balak yang banyak” selain nilai hutan itu yang “tidak dapat ditukar ganti” dalam memastikan keseimbangan ekologi.Gamuda Cove yang terletak berdekatan dengan Lapangan Terbang Antarabangsa Kuala Lumpur (KLIA), adalah projek pembangunan besar, dibahagikan kepada beberapa daerah termasuk kawasan tempat tinggal dan beberapa kawasan komersial, riadah, ilmu pengetahuan termasuk seni dan pelancongan.Disebabkan kecaman daripada orang ramai, Amirudin berjanji untuk menangguhkan keputusan tersebut.HSKLU diwartakan sebagai hutan simpan pada 1927, meliputi lebih 7,000 hektar tanah, namun kini hanya 13% sahaja daripada kawasan tersebut kekal sebagai hutan simpan.


Amanah terbuka kerjasama dengan Umno untuk tumbangkan kerajaan negeri PAS

Pengerusi Pakatan Harapan (PH) Terengganu Raja Kamarul Bahrin Shah membayangkan persefahaman antara gabungan itu dengan Umno boleh dibentuk bagi menyekat PAS memenangi kerajaan negeri pada Pilihan Raya Umum ke-15 (PRU15) akan datang.Kamarul berkata persefahaman tersebut boleh dibentuk dalam mencatur kerusi PRU15 nanti.“Walaupun kita dengan Umno tidak di bawah payung sama tapi perbezaan kita tak begitu tajam. Kita tak serang Umno, Umno pun tak serang kita,” katanya seperti dilaporkan The Malaysian Insight.“Saya rasa kita dengan Umno ada kelebihan, kita boleh berkomunikasi, dan mungkin ada peluang persefahaman untuk kita memberi tumpuan fokus dalam kerusi tertentu.”Katanya, PH Terengganu sukar untuk “berbincang” dengan PAS, berbanding dengan Umno biarpun mereka berbeza pendapat.Kamarul yang juga seorang ahli Dewan Negara merupakan pengerusi Amanah Terengganu, parti komponen PH yang merupakan serpihan daripada PAS.Amanah ditubuhkan pada 2015 selepas mengambil alih Parti Pekerja Malaysia, selepas pemimpin-pemimpin utamanya kalah dalam pemilihan parti dan menggunakan alasan PAS bekerjasama dengan Umno dan Barisan Nasional (BN).Pada PRU14, PAS memenangi 22 dari 32 kerusi Dewan Undangan Negeri (DUN) di Terengganu sekali gus mengambil alih pentadbiran negeri dari BN dengan majoriti dua pertiga.Bagaimanapun, PH gagal mendapat sebarang kerusi malahan 19 calonnya hilang deposit.Bagi kerusi Parlimen, PAS memenangi enam kerusi Parlimen, sementara PH gagal memenangi sebarang kerusi bahkan tiga calonnya kehilangan deposit.Manakala Umno menang dua kerusi di Hulu Terengganu dan Besut.Dalam pada itu, Kamarul menjelaskan persefahaman yang boleh dilakukan itu bukan sebuah persefahaman dalam bentuk kerjasama rasmi.“Ada ruang duduk berbincang dan bertolak ansur. Keutamaan Umno sekarang ini asalkan bukan PAS dan kepentingan kita pun sama, kerana PAS ini merosakkan Terengganu.“Kita ada persamaan nak menyelamatkan Terengganu ini daripada PAS, ada matlamat.“Kalau kita bertembung (kerusi) pun tak akan ada pertembungan yang sengit,” katanya.